text:
ORANJESTAD – Aruba: Diabierna 28 di Juli mundialmente ta dia internacional di Hepatitis A. Hepatitis ta un enfermedad contagioso y pa e motibo aki Directie Volksgezondheid kier conscientisa tur hende riba e enfermedad aki. Hepatitis A ta un infeccion cu ta bin door di un virus cu ta ataca un persona su higra. E malesa aki por dura un te cu dos siman. DVG ta sigui informa cu muchanan por pasa e enfermedad aki sin sintomanan fuerte compara cu un adulto cu si por bira hopi malo.
E enfermedad Hepatitis A por pega via feco-oral, kiermen ora cu un persona bay afo y e no ta laba su man bon. Esaki tin como consecuencia cu e sushi ta keda pega na e man y e persona ta bay prepara algo pa come of bebe pa un otro persona. Of un persona ta duna otro persona un man y esaki ta pasa su man na su boca.
E sintomanan cu un hende ta sinti ora di haya e virus Hepatits A:
- Keintura;
- Falta di apetit;
- Dolor abdominal;
- Color di orina ta scur;
- Wowo y cuero ta bira geel.
Esnan cu ta experiencia tur sintoma of algun di nan, nan mester acudi di biaha na nan dokter pa haci un examen medico. E efecto di e sintomanan di Hepatitis A ta dura te cu 4 siman y 20% di e personanan infecta por sufri di un recaida cu por dura te cu mas o menos 15 luna. Algun persona ta bira hopi malo y nan mester keda hospitalisa.
Efectonan di e enfermedad aki ta varia pa cada persona. DVG a indica cu mas grandi un persona ta, mas grave e sintomanan ta y e muchanan chikito tin biaha no ta mustra sintomanan mes.
Ta importante pa esnan cu ta bay biaha pa tene cautela. Aki ta algun punto pa esnan cu ta bay di biahe:
- No come cuminda riba caya;
- No come fruta y/of berdura cu no ta bon laba;
- Evita cuminda curu;
- Come fruta cu casca manera apelsina of bacoba.
Tur hende mester proteha nan mes y nan famia pa asina evita di haya Hepatitis A. E pasonan cu mester tuma ta lo siguiente:
- Laba man bon cu habon y awa, specialmente ora di caba di cambia pamper, ora caba di bay af y ora di bay prepara cuminda;
- Siña muchanan tambe con pa practica un bon higiena personal;
- Paga bon tino ora di come pafo di cas y ora bay cu vakantie den exterior.
Pa mas informacion por tuma contacto cu Directie Volksgezondheid cu departamento Servicio di Malesanan Contagioso na 582-3040. Tambe por haya informacion riba e pagina di facebook di Directie Volksgezondheid.


c: text/html

text:
KRALENDIJK – USIBO i sigur e dos sindikatonan ku ta representá e trahadónan na BOPEC, esta BPWU i FEDEBON ta hopi preokupá. Nos ta na fin di mei i aki 5 pa 6 siman lo ta fin di yüni ku ta e fecha ku e lisensia di OFAS lo terminá.
USIBO a komprondé ku e kantidat di barínan di kombustibel ku CUROIL tabata kumpra serka BOPEC i bende ku Contour Global a kaba i ku ya pa basta siman e plan B di gezaghèber esta pa pasa pa light fuel ta den ehekushon. Ta en espera tambe pa pronto bai hinka den uzo un parke di tanki na Aeropuerto pa por bai risibí atrobe e heavy fuel i transportá esaki ku trùknan pa Contour Global.
E situashon aki ta pone ku e fondonan ku mester bai riba e kuenta speshal no ta tuma lugá mas. Manera ta konosí e fondonan aki tabata destiná parsialmente pa paga salario di e trahadónan i parsialmente pa invertí den drecha tankinan. Kiko lo bai pasa despues di 30 di yüni ku e fondonan ku lo por tin ainda riba e kuenta no ta konosí. I ta netamente esei ta e problema serio ku ta bai konfrontá. Si mes tin fondo ainda riba e kuenta pero basá riba e echo ku e lisensia a kaba, ta di unda lo bai paga e salarionan, ya ku PDVSA no por manda fondo debí na e blokeo ku Merka a imponé.
Den e siman aki USIBO lo hasi máksimo esfuerso pa yega serka gobièrnu di Boneiru i via nan gobièrnu di Ulanda pa haña sa ki posishon nan ta tuma den e situashon aki. E impakto sosial, finansiero i ekonómiko, pero tambe di medio-ambiente ta oblige e dos gobièrnunan pa tuma posishon na nos opinion. Nos ta ya pa tres aña den e situashon insigur aki.

robotstxt: allowed

filter: keep


text:
Privasidat
Gobièrnu di Kòrsou ta usa datonan personal ku ta keda kolekshoná via e website aki, unikamente pa e metanan ku abo a stipulá. Ku esaki Gobièrnu di Kòrsou ta kumpli ku legislashon di privasidat.
Kon Gobièrnu di Kòrsou ta maneha bo datonan personal?
Kaminda ta elaborá bo datonan personal, ta nota eksaktamente kua informashon ta usa pa kua meta. Gobièrnu di Kòrsou ta usa bo datonan personal unikamente pa e meta ku abo a stipulá.
Sinembargo, por usa e datonan pa investigashon, buskeda of detekshon, si via e site akometé echonan kastigabel of a usa ekspreshonnan kastigabel (i otro eksepshonnan, tal manera menshoná den artikulo 43 di Lei di Protekshon di datonan personal).
No ta warda datonan personal mas largu ku ta nesesario, pa e meta pa kua a kolekshoná e datonan. Pa tur elaborashon di dato personal ta konta, ku solamente ta usa e datonan ku abo mes a stipulá den forma aktivo.
Kiko e Lei di protekshon di datonan personal ta?
Lei di protekshon di datonan personal (Wbp) ta yuda protehá privasidat di e siudadano. E lei aki ta entre otro aplikabel riba datonan ku ta elaborá via website di ministerionan. E “Kolegio pa protekshon di datonan personal” ta e vigilante of e supervisor di e Lei di protekshon di datonan personal.
Bo por weta of download “de Wet bescherming persoonsgegevens” (vershon Hulandès) riba Overheid.nl.
Kiko ta un dato personal?
Un dato personal ta informashon ku ta relashoná ku un persona. Ehèmpel di un dato personal ta un nòmber of adres di kas. Pero un e-mailadres (adres elektroniko) tambe por ta un dato personal.


text:
Aloe vera
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Aloe vera (nomber scientifico: Aloë vera) ta un mata tipo suculento di e genero Aloe. E ta un mata perenial semper berde, cu ta origina di e Peninsula Arabico, pero cu ta crece den mondi den climanan tropical, semi tropical y arido rond di mundo. E ta ser cultiva pa uzonan agricultural y medicinal. E especie tambe ta wordo uza como mata decorativo y por crece paden di cas como un mata den pochi.
Aloe Vera por wordo haña den varios producto pa consumidor manera bebida, crema pa cuero, cosmetica, pomada of den forma di gel pa trata kemadura chikito y kima door di solo. Tin tiki evidencia clinico tocante e efectividad y siguridad di e uzo di su extracto como cosmetica y medicina.
Descripcion[editá | editá fuente]
Aloe vera ta un mata sin troncon of cu troncon chikito cu ta alcanza un largura di 60-100 cm y ta propaga su mes na un manera natural y asexual via yiu. E blachinan di e mata ta diki cu hopi carni y ta color berde te cu berde shinishi, y algun variacion tin pikpik blanco riba e superficie di e parti ariba of abou di e blachi. E blachinan tin rand corta cu puntanan blanco chikito den forma di djente. E mata ta produci flor durante zomer riba un taki cu por crece te cu 90 cm largo, caminda e flornan ta colga di un taki y cada flor tin un petalo tubolar di 2-3 cm color geel. Manera otro especie di Aloe, Aloe vera ta forma e Arbuscular mycorrhizas, un relacion simbiotico cu un fungi cu ta duna e mata mihor acceso na e mineralnan nutriente den tera.
E blachi di Aloe vera ta contene fitokimico cu ta wordo studia encaunto su posibilad pa bioactividad manera manano, poli manano, antra kinona glucocisio-C, antrona, y otro antra kinona manera emodin y varios otro lectin.
Taxonomia y etimologia[editá | editá fuente]
Aloe vera tin un cantidad di sinonimo: A. barbadensis (Mills), Aloe indica (Royle), Aloe perfoliata L. var. vera y A. vulgaris (Lam). Nomber nan comun ta inclui Chinese Aloe, Indian Aloe, True Aloe, Barbados Aloe, Burn Aloe, First Aid Plant. E epitet vera ta nifica “berdadero”. Algun literatura ta identifica e especia di Aloe vera cu e pikpik blanco como Aloe vera var. chinensis y tambe a wordo sugeri cu e especie ta conspecifico cu A. masswana. E especie a wordo describi pa prome biaha door di Carl Linnaeus na 1753 como Aloe perfoliata var. vera y atrobe riba 6 april 1768 pa Nicolaas Laurens Burman como Aloe vera den e publicacion Flora Indica y Phillip Miller como Aloe barbadensis dies dia despues di Burman den Gardener’s Dictionary.
Tecnica basa riba comparacion di ADN ta sugeri cu Aloe vera ta relativamente relata cu Aloe perryi, un especie endemico na Yemen. E tecnica similar di comparacion di secuencia ADN chloroplast y prefil di ISSR tambe ta sugeri cu e ta relata cu Aloe forbessi, Aloe inermis, Aloe scobirifolia, Aloe sinkatana y Aloe striata. Cu excepcion di e especie Sur Africano A.striata e especienan aki di Aloe ta indigeno di Socotra na Yemen, Sudan y Somalia. E ausencia di un poblacion natural di e especie, a pone cu algun autor a sugeri cu Aloe vera tin un origin hibrido.
Habitat y distribuimento[editá | editá fuente]
Ta considera aloe vera un mata nativo solamente den parti zuid oost di Peninsula Arabico den sero Al-Hajar na parti noord oost di Oman. Sinembargo, e mata ta wordo cultiva rond di mundo caminda awe e ta naturalisa den region di Noord Africa, Sudan y su bisiñanan, y tambe Islanan Canarias, Islanan Madeira y Capo Verde. Tambe e ta naturalisa den region di Algarve na Portugal y ta crece den mondi den parti zuid di Spaña, specialmente den region di Murcia.
E especie a wordo introduci na China y varios parti di zuid Europa den siglo 17. E la naturalisa na hopi otro lugar y por wordo haña den region cu clima arido, tempera y tropical den continentenan cu clima tempera. E distribuimento actual di e mata por ta un resultado di cultivacion.
Cultivacion[editá | editá fuente]
Aloe vera ta wordo creci en gran parti como un mata ornamental. E mata ta popular bou di e hardinero moderno debi na su reputacion como “mata medicinal” y pa su flornan interesante, su forma y su suculencia. E suculencia ta hasi e posibel cu e especie por sobrevivi den areanan cu ta ricibi tiki yobida, hasiendo e ideal pa un hardin di baranca of hardin cu mester poco awa. E especie ta resistente den zona 8-11 y no por tolera ni vries, ni sneeuw. E ta un especie relativamente resistente pa varios insecto, pero algun insecto manera cierto especie di afido, insectonan scama y tetranychidae, por causa e salud di e mata pa deteriora. E mata a gana Royal Horticulture Society su “Award of Garden Merit”.
Den pochi, e especie ta rekeri un bon drenahe, tera cu hopi santo den e pochi y solo. Ora haña solo di mas e mata por kima of por krimp si e pochi no por dren e awa. Uzando un gordura comercial di bon calidad “mescla pa cadushi y suculento” ta recomenda siendo cu esaki ta permiti un bon drenahe. Un pochi di teracota ta preferibel den e caso aki, paso e material ta poroso. E matanan den pochi mester seca completo, prome cu duna esakinan awa di nobo. Ora e mata ta den pochi, e propogacion di e matanan menor ("yiu") por yena e espacio den e pochi rond di e mata mayor. Ora esaki pasa mester dividi e matanan y hincanan den pochi nobo pa asina tin espacio pa crecemento sigui tuma lugar y tambe preveni infestacion di parasiet. Durante winter aloe vera por drumi, caminda e mester menos hidracion ainda. Den areanan cu ta vries of sneeuw ta bon pa tene e especie paden of den un cas di glas cayente.
Tin cultivacion agricultural di aloe vera ta tuma lugar riba scala grandi na Australia, Cuba, Republica Dominicana, China, Mexico, India, Spaña, Kenia, Tanzania, Sur Africa y tambe Merca, caminda locual wordo produci ta ser uza pa suminstra e industria cosmetico. Na Aruba e cultivacion di e especie ta tuma lugar riba scala chikito na Hato, un bario net pafo di Oranjestad. Akinan e compania Aruba Aloe Factory ta uza e mata pa produci productonan cosmetico, entre otro shampoo, crema solar y otro cremanan.
Uzo[editá | editá fuente]
Dos substancia di e aloe vera, esta e gel transparente y e latex geel, ta wordo uza pa productonan comercial. Gel di aloe tipicamente ta wordo uza den cremanan topical pa condicionan di cuero manera kemadura, herida, grawatashi, psoriasis of cuero seco. Latex di aloe ta wordo uza riba su mes of en combinacion cu otro ingrediente via ingestacion pa alivia constipacion. Por obtene e latex den un forma seco tambe yama resin.
Investigacion[editá | editá fuente]
E evidencia ta den conflicto pa cu si aloe vera ta efectivo pa trata herida of kemadura. Tin algun evidencia cu uzo topical di productonan traha di aloe por alivia sintoma di cierto problema di cuero manera psoriasis, acne of grawatashi.
Gel di aloe vera ta wordo uza comercialmente como ingrediente den yoghurt, bebida y algun dessert, pero na cierto dosis halto su propiedadnan toxico por ta severo ora esaki wordo consumi oralmente. Uzo di aloe vera topical den cantidad chikito tin hopi chens pa no ta peligroso.
Uzo como medicina topical y posibel efectonan secundario[editá | editá fuente]
Aloe vera por wordo prepara den forma di gel, crema, habon of cosmetica pa uza riba cuero como medicina topical. Pa hende cu alergia di aloe vera por haya un reaccion riba cuero cu por ta dermatitis di contacto, cu e cuero birando cora y ta grawata, dificultad pa hala rosea of hinchamento di cara, lip, lenga of garganta.
Suplimento pa dieta[editá | editá fuente]
Aloin, un compuesto haña den e latex semi likido di algun especie di Aloe tawata un producto comon den productonan laxativo no prescirbi na Merca te cu aña 2002 , ora cu e Food and Drug Administration a prohibi e ingrediente paso e productornan a faya den provee e data di siguridad necesario. Aloe vera ta potencialmente toxico, cu efectonan secundario tumando luga na sierto dosis sea consumi oralmente of topicalmente. Asina mes cu e toxicidad por ta menos ora kita aloin durante procesamento, ingestacion di Aloe vera den dosis nan halto por induci efectonan secundario manera, dolor abdominal, diarea y hepatitis. Ingestacion cronico di Aloe vera (dosis 1 gram pa dia) por causa efectonan peligroso manera, hematoria, perdemento di peso, desorden cardiaco of di riñon.
Juice di Aloe vera ta ser adverti como un producto cu por soporta e salud di e sistema digestativo, pero no tin ni evidencia sientifico, ni aprobacion regulatorio cu ta afirma esaki. E extractonan y cantidadnan tipicamente uza pa e objectivonan aki ta parse di ta depende di e dosis pa efectonan toxico.
Medicina tradicional[editá | editá fuente]
Aloe vera ta wordo uza den medicina tradicional pa tratamento di cuero. E prome indicacion di uzo di aloe vera ta den Ebers Papyrus di siglo 16 BC y den Dioscorides su De Materia Medica y Pliny e Bieu su Naturalis Historia, tur dos skirbi medio prome siglo BC. Tambe tin algo skirbi den Juliana Anicia Codex na aña 592 AD.
Mercancia[editá | editá fuente]
Aloe vera ta wordo uza pa kleenex caminda e ta ser promovi como hidratante y anti iritante pa reduci scafmento di nanishi ora uza kleenex. Ta comun pa companianan di cosmetica pone sap of otro derivacion di aloe vera den productonan manera makiyahe, kleenex, habon, crema pa hidrata, crema pa proteccion contra solo, sensia, crema pa feita of shampoo. Un recensia di literatura academico ta nota cu e inclusion di aloe den varios producto higienico ta debi na su “efecto pa hidrata”.
Toxicidad[editá | editá fuente]
Ingestacion oral di extracto di un blachi di aloe vera no descoloriza ta riba un lista di California Office of Environmental Health Hazard Assessment hunto cu “kimiconan cu ta conoci pa e estado [di California] pa causa cancer of toxicidad reproductivo”.
Uzo di Aloe vera topicalmente no ta wordo asocia cu efectonan secundario significativo. Ingestacion oral di Aloe vera ta potencialmente toxico y por causa dolor abdominal of diarea cu en turno ta baha e absorbacion di otro medicacion.
Interaccion cu medicacion prescirbi[editá | editá fuente]
Ingestacion di Aloe vera por tin interaccion peligroso cu medicacion prescirbi manera esnan pa trata bloodclot, diabetis, malesa di curason, medicamento pa baha nivel di potasio y diureticonan pa menciona algun.
Galeria[editá | editá fuente]


text:
Di 7 te ku 18 di ougùstùs 2017, 'INTOSAI Development Initiative (IDI)' a ofresé un training na Kingston, Jamaica pa nuebe kontraloria miembro di 'Caribbean Organisation of Supreme Audit Institutions (CAROSAI)', esta: Antigua i Barbuda, Dominica, Granada, Jamaica, Montserrat, St. Lucia, St. Vincent i Grenadines, Sürnam i Kòrsou, tokante enbolbimentu di e diferente partinan interesá (stakeholders).
Na tur, diesshete representante a partisipá, inkluso dos di Kòrsou. Programa di e training a inkluí seshon tantu teorétiko komo práktiko, den kua a identifiká e diferente stakeholder di kada pais partisipante a base di nan situashon spesífiko i a formulá strategia pa mehorá relashon ku e stakeholdernan ku a keda identifiká. A elaborá e strategianan akí, formulando plan di akshon ku lo keda implementá despues ku Kolegio di Kontraloria General di Kòrsou a aprobá nan. E trayekto akí ta den pleno marcha.
IDI su meta prinsipal ta di apoyá e miembronan di e diferente organisashonnan di kontraloria den nan esfuersonan pa hisa nan nivel di prestashon, outonomia i profeshonalismo na un manera duradero. Mas di IDI.


text:
Diaranzon 15 di semptember ultimo a tuma luga e di 24 congreso di e sindicato FTA pa conmemora su 57 aniversario. Na e ocasion aki mi a subraya e conferencia anual di ILO 16 di juni ultimo, durante cual 181 pais a acepta un resolucion UNANIMAMENTE cu ta haci un yamada global pa accion pa logra un recuperacion laboral di COVID 19 unda e ser humano ta central, un desaroyo inclusive, sostenible y resiliente.
Esaki ta nifica un accion global pa un recuperacion cu lo beneficia UN y TUR y tambe NOS PLANETA.
Na e ocasion aki, mi a subraya un parti importante di e resolucion di ILO cu ta referi na e compromiso cu
Gobiernonan, Dunadornan di Trabao y Sindicatonan lo mester tin pa por logra:
- Crecemento economico y empleo
- Proteccion pa tur trahador
- Proteccion social universal
- Dialogo social.
Nos gobierno ta sostene e resolucion aki y lo haci esfuersonan necesario pa por logra e compromiso aki cu nos gremionan pa hunto realisa e puntonan cu e resolucion ta menciona. Finalmente e meta ta, e beneficio cu esaki lo trece cu ne pa un y tur, cu e ser humano central y tambe cu atencion special pa nos planeta.
Durante e discurso di e mandatario, el a laga un reflexion atras: “Trahador ta nos tur. Hasta e dunado di trabou un dia tabata un trahado cu a traha duro, crece, progresa para riba su propio pianan, cuminsa su propio empresa, y atrabes di su inversionnan a crea cuponan di trabou pa otro.” N’e crusada unda awe nos ta para, laga nos tur traha hunto pa por nos saca nos Pais padilanti pasobra e recuperacion ta depende di nos tur pa e por ta pa nos tur.


text:
WILLEMSTAD — Tur kos ta kla pa nos selekshon nashonal enfrentá El Salvador awe, 22 di mart, 8’or di anochi den Stadion Antoine Maduro. Esaki lo ta nos promé wega di fogeo komo preparashon pa e delaster buèlta di Scotiabank Caribbean Cup tuma lugá na Martnique den luna di yüni i Gold Cup 2017 ku lo tuma lugá na Merka den luna di yüli.
Den dianan tras di lomba nos hungadónan residensia den eksterior a pisa suela di Kòrsou pa kontinuá ku e práktikanan intensivo pa e partido di awe. Nos kontrinkante, e selekshon di El Salvador tambe a yega Kòrsou ayera den oranan di mèrdia i a kuminsá ku nan preparashonnan.
Aki ta sigui un biografia chikí di e hungadó nobo di nos selekshon nashonal.
Nòmber: Brandley Kuwas
Fecha di nasementu: 19 sèptèmber 1992
Ekipo: Heracles Almelo
Posishon: Mediokampo
Brandley Kuwas ta un hóben futbolista di 24 aña di edat, nasé na Hulanda (Hoorn) dia 19 di sèptèmber 1992. Su posishon preferí ta mediokampo i for di yüli 2016 e ta militá den e ekipo di divishon di honor, Herecles Almelo. Promé ku e ekipo ku e ta militá aden, ela forma parti di ekiponan manera, SVB Excelsior, FC Volendam i KFC den kual ela gana diferente kampionato i trofeo.
For di edat yòn Brandley a kuminsá práktika e deporte di futbòl i a militá den diferente ekipo hubenil. El militá den ekiponan manera; Hellas Sport, AZ I KFC 1910. Despues di a partisipá na e partido amistoso entre nos selekshon i Achilles’29 ku a tuma lugá resientemente aya na Hulanda, Brandley a kuminsá evaluá si e lo ke keda hunga pa nos selekshon òf forma parti di e selekshon di Hulanda. Pero despues di a tuma varios konseho entre otro di su mama kende ta un yu di Kòrsou, ela skohe pa forma parti di nos selekshon i representá nos dushi isla durante e partidonan importante ku tin na kaminda. Pues Brandley tambe ta kla pa enfrentá El Salvador mañan anochi durante e partido di fogeo aki.
Karchinan pa e partido aki lo ta optenibel solamente na FFK bou di ora di ofisina.
Dia di wega karchinan lo ta optenibel na e lokèt nan di Stadion Antoine Maduro.
E partido ta kuminsá 8’or di anochi pero portanan ta habri for di 5’or di atardi, yega trempan pa evitá e trafiko!
E preisnan pa e diferente sekshonnan ta lo siguiente:
- Sekshon A; Tribuna pariba di tribuna di honor ta Fl.50,-
- Sekshon B; Tribuna patras di golnan na lado di Maripampoen ta Fl.25,-
- Sekshon C; Tribuna patras di golnan na lado di Willemstad ta Fl.25,-
- Sekshon D; Tribuna pabou di tribuna di honor ta Fl.15,-
- Den e sekshon B i C (tribuna patras di golnan) mucha te ku 12 aña i 60+ ta paga Fl.15,-
E hungadónan di nos selekshon ku lo partisipá na e wega di fogeo aki ta lo siguiente;
- Eloy Room
- Reangelo Janga
- Jeremy de Nooijer
- Quintin Jacoba
- Doriano Kortstam
- Jurriën Gaari
- Rhu-Endly Martina
- Darryl Lachman
- Gillian Justiana
- Dustley Mulder
- Shanon Carmelia
- Ayrton Statie
- Michaël Maria
- Leandro Bacuna
- Germaine Agustien
- Brandley Kuwas
- Elson Hooi
- Jarchino Antonia
- Gino van Kessel
- Gevaro Nepomuceno
- Felitsiano Zschusschen
- Rowendy Sumter
- Jarzinho Pieter
- Ashar Bernardus
- Jimbertson Vapor
- Christopher Isenia
Un yamada ta bai na henter e pueblo di Kòrsou pa bin na bòshi, bin disfrutá di un tremendo partido! Sali ku bo bandera di Kòrsou, bo t-shirt, bo shal, bin apoyá i sostené nos hungadónan komo e number 12!


text:
“Hesus a bis’é: Ami ta e resureccion y e bida. Esun cu ta pone fe den mi, maske e muri, lo bolbe biba.” Juan 11:25
Conforme cu boluntad di Dios, nos ta anuncia fayecimento di nos esposo, ruman, omo y amigo:
Sr. Rafael Nieto Rubio
Mihor conoci como “Rafael”
*02-12-1964 – †04-09-2021
Na nomber di:
Su esposa stima: Angelica Nieto Rubio-Hodge
Mescos cu jui (juinan di su esposa stima): Wilfrido, Alberto y Roberto
Bon conocir di cas: Shahaira Croes y famia
Mescos ku nieto & nieta: Giandré, Shavenska y Xhaíden
Amistadnan di cas: Estella Claassen y Javier Pedro
Zaida Colina
Rita Altagracia Ortis
Gruschenca y Gino Arends
Mirela Franken
Elvira Franken
Adriano Perez y famia
Carlos Perozo Alvarez y señora
Rumannan: Teresa Nieto Rubio
Fermin Nieto Rubio
Alejandro Nieto Rubio
Ceferino Nieto Rubio
Tur subrino y subrinanan, primo y primanan, bisiñanan, conocirnan, ex-coleganan den mundo di construction y demas famia na Aruba, Venezuela, Hulanda y Republica Dominicana.
Un danki di curazon na Dr. Becker, Dr. Habibe, Dr. Yagua, Botica Paradera, Wit Gele Kruis, LABCO Medical & Home Healthcare Services y specialmente na verpleegsternan di Stichting Edmund Harms Foundation cu a cuide cu cariño.
Tur rumannan spiritual di Iglesia Avivamiento Aruba – Pastora Ruby Franken y amigonan spiritual di Iglesia Hesus Biña Nobo – Pastor Joel Jansen, Pastor Rafael Guerrero cu a compañe.
Nos ta invita tur famia y conocirnan pa asisti na e acto di entiero cual lo tuma lugar DIALUNA 04 di october 2021, di 9’or pa 11’or di mainta na Iglesia Avivamiento Aruba na Pos Chiquito # 11-B.
Despues nos ta compaña nos defunto stima Rafael pa Santana na Sabana Basora.
Nos disculpa si den nos tristeza a lubida di menshona un of otro nomber di famia y/of amistad.
Nos ta lamenta cu despues di entiero nos no por ricibi bishita di condolencia na cas.


text:
Diabierna atardi, Prome Minister Evelyn Wever-Croes tawata presente na Cas di Cultura pa e evento organisa pa e Grupo Nucleo en conexion cu Dia Internacional di Adultonan Mayor. Un bunita iniciativa cu e titulo ‘Intercambio cultural entre generacionnan’ na unda gruponan 60+, nan yiu y nietonan a subi escenario y duna nan buntia presentacionnan den canto, baile y comedia entre otro. Na e ocacion, Prome Minister y Minister di Asuntonan di Adultonan Mayor, Ursell Arends a hiba palabra na unda ambos a gradici nos grandinan pa e trabounan cu nan a haci pa desaroyo di nos pais.
Tur aña dia prome di October, ta celebra e dia aki cu nos adultonan mayor. Prome Minister dirigiendo su mes na nos adultonan mayor, a expresa,
“Nos ta hopi orguyoso y hopi agradecido pa tur locual cu boso a haci pa nos pais, pasobra boso ta e constructornan di nos pais cu nos ta biba aden awe. E pais aki cu nos generacion poco mas hoben por lanta nos yiunan den dje y cu mayan nan por lanta nan yiunan den dje. E pais aki cu boso trabou y dedicacion y cu amor bosonan a crea y p’esey awe ta asina importante pa nos tambe tey pa nos celebre”.
Gobierno di Aruba a decreta October como luna di Adulto Mayor na Aruba na unda cu atencion lo wordo duna na e personanan den nos comunidad cu a construi nos pais pa awe nos tur por goza di dje. Den su discurso na e ocacion aki, Prome Minister a enfatisa e balor di famia cu nos Adultonan Mayor a inculca den nos Sociedad.
“E celebracion di Adultonan Mayor ta basa riba famia, nos generacionnan, nos tradicionnan. E ta hopi importante pa nos cada un inculca den nos yiunan, den nan yiunan, den nos futuro generacionnan pa asina e bunita herencia por keda traspasa di generacion pa generacion. Y ta hopi importante pa nos por conserva tur loke nos a siña di nos dushi grandinan. Intercambio cultural entre generacionnan ta e tema di celebracion di nos grandinan.
Y e ora mesora nos ta pensa riba famia cu ta e fundeshi di mas importante cu ta existi. Famia cu ta caminda nos a wordo lanta cu norma y balornan importante pa bida y cu nos ta sigui traspasa esaki pa futuro generacionnan. E rikesa y calidad di bo pais bo no ta midi solamente na economia y finansas sino tambe na e balornan etico, na bo hendenan, na bo sociedad y na bo famianan. Famia t’e base firme cu ta permiti nos funciona cada dia. Cada un di nos a traves di nos famia, nos hogarnan, nos por contribui na un miho Aruba, na nos Sociedad formando hendenan integro, cu balor, responsabel, cu ta actua cu honrades y ta dirgi na otro cu rektitud. Y ora e relacion familiar ta yen di amor, comprension, fe y speransa y bon comunicacion, esey ta garantisa nos bon harmonia den famia y ta yuda henter e comunidad”.
Prome Minister a gradici di curason cada un di nos adultonan mayor pa tur loke nan a haci y ta haciendo ainda pa Aruba. Premier a gradici tambe Grupo Nucleo pa e invitacion pa comparti un momento hopi ameno den presencia di nos adultonan mayor cu tawata presente.
“Pami ta un honor di tawata presente na e celebracion aki y mi ta gradici pa e invitacion. Dios bendiciona cada un di bosonan”, Prome Minister a expresa.


text:
Siman pasa nos a reuni cu tres organisacion cu tin un tarea primordial riba tereno di cuido pa loke ta adiccion y salud mental.Tur tres organisacion a indica cu ta importante pa colabora mas cu otro y nan ta dispuesto pa haci esaki tambe. E intencion aki mester culmina pronto den un protocol firma.
E meta principal ta pa haci cuido pa loke ta adiccion y salud mental mas acesibel.
Banda di esaki a wordo treci pa dilanti cu ta necesario pa organisacionnan activo riba e veld social wordo empodera. Mas mihor e cadena social funciona, menos problema psycho-social lo tin.
E cuido ambulante tambe mester keda haya su atencion. Pa logra esaki tin aworaki un fact-team y un fact-team pa hoben. Ambos team ta consisti di e specialistanan y expertonan pa brinda e cuido ambulante. Banda di esaki e intencion ta pa a corto plaso fortifica e prome linea di cuido. Asina lo kier haci cuido pa loke ta salud mental acesibel serca e dokter di cas.
Tur tres stakeholder ta di acuerdo cu mester percura pa e diferente tipo di cuido, esta esun general y esun specialisa, “sluit aan” mas mihor riba otro. Esaki por logra atraves di un protocol di coperacion pero tambe door di ubica e diferente instancianan bou di un dak. Y e ultimo tambe ta un plan cu tin riba mesa y cu pronto lo bay den ehecucion.
Mirando e necesidad y urgencia pa haci e cuido aki mas acesibel Ministerio di Husticia y Asuntonan Social a apunta un persona cu ta dedica solamente na e topico aki. Atraves di reunionnan semanal cu e veld lo trata na yega na un protocol prome cu fin di aña, pa asina trata na trece cambio den e situacion actual. Nos ta mira atras riba reunionnan fructifero caminda tur organisacion a indica di tin e deseo di sincronisa e procesonan y traha mas di serca cu otro. Esaki cu e meta final pa brinda mihor cuido di salud mental.


text:
September 11, 2020
Digicel ta firma akuerdo ku Biblioteka Nashonal di Kòrsou
WILLEMSTAD: Resientemente Digicel Kòrsou a firma un akuerdo ku Biblioteka Nashonal Kòrsou (BNK) pa durante 3 aña konsekutivo patrosiná e kompra di un kantidat di buki. Digicel konhuntamente ku BNK tin algun luna trahando riba e plan, kual a keda inspirá den Siman di Buki 2019. E bukinan keda usá den e proyekto di “Voorlezen “ na momentu ku BNK bishitá skolnan rònt Kòrsou pa stimulá lesamentu di buki serka e muchanan. Tambe, Digicel a hasi posibel pa BNK risibí algun unidat MiFi, di manera ku BNK por ‘live stream’ for di e klasnan ku nan ta bishitá.
Ku e konekshon aki BNK por bai den vários bario di Kòrsou i eduká mayor i mucha kon pa aksesá e wèpsait di BNK pa lesa buki grátis online i tambe kon pa bira miembro i fia buki online”.
E akuerdo ku Biblioteka Nashonal Kòrsou ta enserá un donashon pa e kompra di 180 buki pa mucha, repartí den 60 buki pa aña, durante 3 aña konsekutivo. Biblioteka Nashonal Korsou ke gradisi Digicel pa su gran aporte na stimulashon di lesamentu den nos pais.
Riba e imagen por tuma nota di Jeannine Bakhuis lider di e proyektonan di Ban Lesa di BNK huntu ku Arthur Tholel Relashonista Publiko di BNK i Aively Alejandra di Digicel.


text:
Maneho di Boet Administrativo
Pa entrega un obhecion riba un notificacion (Kennisgeving) di un Boet Administrativo por habri e formulario akinan: http://www.svbaruba.org/obhecion
Maneho Boet Administrativo
Pa ley tur trahado residencia na Aruba mester ta inscribi na SVb pa ta segura pa e Seguro di Malesa y Seguro di Accident. Den caso cu e doño di trabao no ta duna e trahado e oportunidad pa inscribi na SVb e ta priva e trahado di e proteccion cual e seguronan aki ta ofrece. Ademas e ta comete fraude debi cu no ta paga prima pa e seguronan aki.
Cu e Maneho di Boet Administrativo SVb a haya mas autoridad pa enfrenta e problemanan aki. Tur doño di trabao tin e obligacion di duna informacion completo y corecto, y cumpli cu inscripcion di su trahadonan na SVb. Pa incumplimento cu e obligacionnan aki SVb por duna un Boet Administrativo.
Suma di Boet Administrativo
Den caso cu SVb constata un infraccion SVb tin diferente linea di guia den e Maneho di Boet Administrativo pa determina si ta duna un boet y con halto e boet aki por ta. E maneho aki ta determina con e Boet Administrativo ta wordo aplica manera ta poni den Landsverordening Ziekteverzekering y Landsverordening Ongevallenverzekering. Entre otro ta ser determina:
• Ken ta duna e boet.
• Con ta duna e boet.
• Ki ora e boet ta caduca.
• Con ta determina e suma di e boet.
E maneha aki ta pa garantisa cu e ley ta wordo aplica na un forma proporcional y uniforme.
Casonan individual
Ora di determina e boet SVb mester tene cuenta cu cada caso individual y actua riba e principio di proporcionalidad (‘evenredigheidsbeginsel’). Esaki ta nifica cu ora di determina e boet ta tene cuenta cu e gravedad di e infraccion, culpabilidad di e doño di trabao y e circumstancianan den e caso specifico.
Sumanan di boet pa categoria
Na comienso SVb no lo duna boet di e suma maximo di AWG. 500.000,-., pero lo efectua sumanan di boet mas abao. No ta descarta cu pa futuro e sumanan aki por wordo adhusta si nan no tin e efecto desea. Tur e sumanan por wordo categorisa den e tres tabelnan poni akibao.
Categoria A: Formulario di inscripcion no ta yena completo/corecto
Categoria B: No a inscribi trahado na tempo
Categoria C: Nunca a inscribi trahado
Mas informacion
E texto completo di e Maneho di Boet Administrativo por wordo baha akibao:
Boetebeleid SVb April 2017
Pa ricibi un copia di e documento aki yena bo email akibao y primi submit:


text:
Ingezonden stuk van Abram Capello in Amigoe di Curaçao:
Un Tributo na un gran Senor Jacobo Palm, un musico "Par excellence"
Bibando band'e pro katedral di Santa Ana, fo'i jong m'a konosé Shon Coco Palm. Ora m'a bira sirbido di misa,
m'a konosé su musika di orgel hopi mas mihó.
Nunka mi por lubidá kon e tabata kompanyá "Prefatie" i "Pater Noster" ora Pastor Smit of Pader Schipper tabata hasi misa kantá of solèm. Tur e dos sacerdotenan aki tabata gosa un mundo di e kompanyamentu. Tur e padernan aki tabata hombernan ku un stem sonoro. Na okashon di Respons kantá of solem, Shon Coco tabata dal e marcha funebre di Chopin, ku henter misa tabata ril! Carl Fensohn, músiko i consul general di Alemania a yega di bisami: "Ese hombre es un gran maestro, un Genio, formidable"!
Na misanan pontifical ku obisponan manera Mgr. Vuylsteke (un dje deftignan), Mgr. Verriet, Mgr. Zeppenfeldt, ku presencia di un gouverneur manera Fruytier van Slobbe (e gran militar), Wouters, Kasteel, e orgel di Shon Coco tabata dominá e misa i luga di hendenan resa tur tabata waak na direkshon di koor. Asina impresionante i magistral e musika ku tabata bini dje gran Maestro tabata. M'a kompanya Shon Coco durante hopi anya ku un grupo chiki di otro musikonan na varios okashon. Esunan mas importante pa mi tabata e misa di Pasku marduga. Inolvidable tabata e funshonnan di e grupo di damas "La Charité" i "Santa Cecilia" na Teatro Brion!
Marchanan básico manera "High School Cadets" (Sousa) i " Hungarian Dance no 5" (Brahms) tabata e piesnan di entrada. Nos tur a gosa, anto hopi! I Shon Coco, semper chistoso i gewoon. Dia mi tabatin ku hala na pia pa mi trabou den Mundo Nobo, hopi bes Shon Coco bayendo Habaai tabata stop auto ku e chauffeur Abelino pa mi hanya un kabé'i boto te Mundo Nobo. Ta duel mi mashá ku dia e tabata bai kumpli 90 anya i un biaha mas, despues dje dia ey ku mi a pidi e autoridatnan konserni pa laga Shon Coco mes inaugurá su kaya of su plaza ku su number ariba, mi no a hanya un kontesta. Te ainda aki na Antiyas nos ta antikuá i nos no ke weta na Merka of otro luga mas progresivo, kaminda e hendenan mes ta inaugurá bapor, submarino, plaza i kaya ku nan number!! Esaki te ainda ta duel mi mashá.
Shon Coco, danki pa tur cos. Mi sá ku tur loke ku Bo a hasi tabata manera ta inscribi riba Bo orgel di Sta. Ana "Ad Majorem Dei Gloria". Sosega na paz.
Abram Capello
Na Memoria
Di Jacobo Jose Maria Palm (Shon Coco)
Musik tabata su ilusion
Ku ne e tabata trese paz y union
Sinjando tur hende lesa jabi SOL
Dunando identidad na musik di Korsow
Ora bisa wals bo bisa Shon Coco
Su partituranan ta hasi bo loco
Hasta san Pedro sa baha foi shelo biba lur
Ta ken ta toka musik di papa Dios den scur
Piano tabata e instrument di su bida
Ku ne e ta duna wals mazurka y danza pia
Compositando sin kansa un kasi tur dia
Pa awe nos por saborianan ku alegria
Shon Coco Palm su kurpa a bai laga nos
Pero su alma musikal a keda serka nos
Y foi banda ariba te bando abow
Korsow hamas lo lubida su bon trabow
Danki SHON COCO PALM (R.I.P.)
BOEIS HAILE
Jacobo Palm den memoria
KU NOS PAIS TA riku na talento i musika esei no tin duda. Atraves di aña nos pais a konose varios personahe grandi,
ku sea pa nan estilo di bida, nan trabou ò talento a hasi nan nomber inolvidabel den pueblo. JACOBO PALM awor tambe
ta forma parti di e inmortalnan den ambiente musikal. Su aporte na musika Antiano sin duda ta grandi i su
komposishonan a juda enrikese nos tesoro nashonal musikal.
Jacobo a nase dia 28 di november 1887 i tabata yu di Sr. Antonio Palm, otro miembro di e famia Palm ku den e epoka ey tabata domina ambiente musikal di Korsou. Shon Coco Palm manera e tabata konosi den pueblo, a kuminsa na edat hoben den musika, ku 7 aña e ta tuma les di musika serka su tawela Gerrie Palm i a haña un bon base pa despues e sigui desaroya su mes den musika. Na edat di 20 aña ya e por domina diferente instrumento i tambe e por kuminsa duna les na hobenan di su tempu. Na aña 1917 na ta nombre muziekleraar na Welgelegen, ku den e tempu ey tabata un "kostschool". Tambe Shon Coco a duna su servisio na misa di Santa Ana den Otrobanda, na unda ela keda komo organista durante mas ku 50 aña, demostrando konsistensha den su trabou i amor pa su profeshon.
Ademas Shon Coco a aktua tambe banda di varios musiko internashonal i a duna presentashonan solo den diferente sitio. Su saber amplio i abilidat pa interpreta musika klasika a pone ku nan a nombre tambe 'concertmeester' di orkesta Filharmonika di Korsou. Tambe Shon Coco a forma parti pa varios aña di e Strijkkwartet di Korsou ku a duna varios pretentashon eksitoso.
Ademas di ta konosi pa su komposishonan speshal pa misa Shon Coco tambe a komposita hopi otro piesa den estilo popular manera Wals, Tumba, Mazurka, etc. Algun di e komposishonan aki ku a duna masha pupularidat den su tempu ta e.o. Corazon en la mano, Victoria, mi consuelo, elsa maria, 12 de mayo, eliza, ave de paso i lagami na mi lugar.
Sin duda e aporte di Jacobo Palm na nos musika ta grandi i esaki lo keda pa semper un rekuerdo inolvidabel pa generashon ku lo bini! Pesei tambe den su tempu ela sa di gana kariño i apresio di un i tur. Komo rekonosimentu pa su labornan ela ser kondekora na varios okashon p.e. ku Ridder in de Orde van Oranje Nassau.
Resientemente su nietu Dr. Robert Rojer a graba un LP ku komposishonan di dje di e perioda entre 1905 i 1925 ku tabata un tempu bryante pa e gran musiko aki. Pa esnan ku na bida a konose e gran persona aki si duda pa semper den nan memoria i pa esnan ku no a konose, nan konsuelo la su komposishonan ku lo keda pa semper komo un monumento perpetuo den musika Antiano....
Paz na su restunan
E Dekano di musikonan a bai sosega, despues ku no muchu dia pasa ela risibi su promoshon komo "Officier in de Orde van Oranje Nassau". Distinshon Real otorga na su persona pa honra musikonan antianu. "Shon Coco Palm", manera Antia i mundu konose no a buska honor i gloria pa su mes, sino pa lokual durante henter su bida ela edifica, "ekspreshon musikal di nos ku ta yu di e tera aki". Su grandesa ta su firmesa den tur simplesa. Su fe, su amor i dedikashon a inspire pa inmortalisa e Dekao "Shon Coco Palm", su fakultat "Music Antianu" i "Nos Pueblo", ku sea ta kompone, aregla, kanta, toka, balia, ta siña of scucha musik antianu. Ku pa su sernan keri sea di konsuelo ku ekonan di su alma lo keda resona pa semper den nan kurason, loke ta hasi ku Shon Coco nunka lo muri.
Dekano Sosega na Pas.
Prome Minister di Antia Ulandes,
Don Martina
HOME


text:
KRALENDIJK – S.V. ATC di Tera Kòrá tin un direktiva nobo bou di presidensia di sr. Aaron Martis. Esaki e presidente saliente sr. Frensel “Dicky” Janga, a informá direktiva di FFB den karta siman pasá.
Pa medio di un mail sr. Frensel Janga, presidente salienté di S.V. ATC, ta pidi direktiva di FFB atenshon pa lo siguiente: Djárason 15 Juli 2020 último, S.V. ATC a eligí un direktiva nobo. Di e direktiva anterior / promé, tur e nuebe (9) miembronan a tuma nan retiru.
Komo Presidente a eligí Sr. Igramoth Aaron Sithri Martis mihó konosí komo Aaron.
Huntu ku Aaron tin seis otro miembro mas ku ta forma e direktiva nobo di S.V. ATC ku asina ta totalisá un direktiva nobo di shete (7) miembro.
E seis otro miembronan ta Komisario Sr. Jonathan Makaai, Tesorero e hóben Gioïellison Antonia, Segundo Tesorero Sr. Carol Winklaar, Sekretaria Rayan Rammo, Segundo Sekretario Sr. Eugène Abdul, i Vise Presidente Sra. Jean Anne “Polly” Winklaar. Presidente saliente Sr. Frensel “Dicky” Janga ta keda komo konsehero. Direktor Tekniko di e ekipo ta Sr. Rudsel Sint Jago.
Ku eksepshon di Sra. Polly Winklaar, tur e otro personanan ta miembronan nobo ku a drenta e Direktiva di S.V. ATC.
Komo presidente saliente sr. Janga ta hasi uso di e oportunidat pa gradisí direktiva di FFB pa tur e añanan komo direktiva saliente di S.V. ATC, a traha huntu ku direktiva di FFB na bienestar di fútból Boneriano.
Tambe e ta deseá e direktiva nobo di S.V. ATC tur klase di éksito ku nan funshon i karera nobo i ta konta ku direktiva di FFB lo duna nan tur e koperashon nesesario pa asina nan por ehekutá nan funshon na satisfakshon. Finalmente sr. Janga ta bisa ku e ta spera di a informá direktiva di FFB sufisientemente i ta terminá ku un saludo kòrdial.


text:
ORANJESTAD – En conexion cu digitalisacion y ordenacion di nos archivo, DOW ta haci un apelacion na tur esnan cu no a busca nan permiso di construccion cu a ser honra, pa haci esaki mas pronto cu ta posibel.
Algun tempo pasa a honra un gran cantidad di peticion pa permiso di construccion.
Varios di esakinan no a ser busca. En conexion cu digitalisacion y ordenacion di nos archivo, DOW ta haci un apelacion na tur esnan cu no a busca nan permiso di construccion cu a ser honra, pa haci esaki mas pronto cu ta posibel.
Conforme cu e maneho di departamento di Supervision di DOW y e condicionnan mara na e permiso di construccion, e permisonan di construccion honra lo bira invalido, si no busca esaki dentro di un aña. Na nomber di Minister encarga cu infrastructura lo revoca e permisonan di construccion aki.
Pa medio di e convocatorio aki DOW ta haci un apelacion na esnan concerni pa busca nan permiso di construccion honra aki prome cu dia 31 di januari 2020.
Den caso cu no busca e permiso di construccion honra, DOW lo supone cu no tin interes mas den e permiso di construccion honra, pa cual motibo lo tuma paso pa revoca e permiso di construccion honra entrante 1 di februari 2020.
Atencion: ta trata aki di e permisonan di construccion cu a ser honra te cu 31 di december 2018.


text:
Tur preparacion ta cla pa e prome 100KM Hiking Challenge organisa pa Fundacion Movimiento ta Bida y Fundacion Parke Nacional Aruba. Un reaccion sumamente positivo di e comunidad di Aruba pa e desafio aki, cual a haci cu a alcansa e cantidad maximo di participante. Fundacion Movimiento ta Bida y Fundacion Parke Nacional Aruba kier recorda tur persona cu a registra cu nan tin te cu diaranson 8 di januari pa paga e costo di participacion. Siguramente esaki ta un actividad cu lo wordo ripiti den futuro y asina mas persona lo haya oportunidad pa participa.
Tur participante di e 100KM Hiking Challenge ta wordo recorda cu e caminata ta sali 6or di mainta y registracion ta cuminsa 5.15 di mainta. Pa e registracion mester trese e carchi di participacion di e desafio. Pa e caminata mester un lus chikito, boter di awa reusabel, un bon sapato y tambe un snacks saludabel. Tambe e organisadornan ta pidi tur participante pa tuma lift cu otro participante pa asina tin suficiente espacio pa parkeer y tambe reduci e impacto riba nos medio ambiente.
E 100KM Hiking Challenge no ta un competencia, e ta un desafio personal caminda cu e participante lo ta den movecion pa mehora nan salud y tambe disfruta di nos naturalesa riba un paso trankilo. Fundacion Movimiento ta Bida y Fundacion Parke Nacional Aruba ta desea tur participante exito pa completa e 100KM Hiking Challenge.
100KM Hiking Challenge ta cla pa start
Tur preparacion ta cla pa e prome 100KM Hiking Challenge organisa pa Fundacion Movimiento ta Bida y Fundacion Parke Nacional Aruba. Un reaccion sumamente positivo di e comunidad di Aruba pa e desafio aki, cual a haci cu a alcansa e cantidad maximo di participante. Fundacion Movimiento ta Bida y Fundacion Parke Nacional Aruba kier recorda tur persona cu a registra cu nan tin te cu diaranson 8 di januari pa paga e costo di participacion. Siguramente esaki ta un actividad cu lo wordo ripiti den futuro y asina mas persona lo haya oportunidad pa participa.


text:
Barack Obama
Barack Husein Obama ( n. 4 di ougùstùs 1961 na Honolulu (Hawaii ) i tabata e di 44 presidente di Estadonan Uni di Merka di 20 di yanuari 2009 te 20 di yanuari 2017.
Su tata Barack Husein Obama (Senior) nasi na Kenia i su mama Ann Dunham un amerikana nasé na Wichita (Kansas). Barack Obama (jr) su mayornan a konose otro na Universidad di Hawaii despues nan a kasa, dia Obama tabatin 2 aña di edat e mayornan a divorsiá e tata bai biba na Kenia. Su mama a kasa ku un studiante Indones yamá Lolo Soetero, dia Obama tabatin sèis aña e famia a bida na Jakarta (Indonesia) aya Obama a bai un skol moslim pa 4 aña na Jakarta.
E famia a bai Honolulu (Hawaii) bèk dia Barack Obama Tabatin dies aña el a Keda seka su welo i wela. Aya el a bia skol katoliko. Dia barack Obama tabatin 21 aña di edad dia su tata a muri 1982 den aksidente di outo na Kenia. Obama su mama a muri di kanser na aña 1995. Barack Obama su mama tabata un desendiente di Jefferson Davis ku tataba presidente di staten konfeshonal na Merke den tempu di Gera Sivil (1861-1865).
Barack Obama a studia prome na Occidental College,( los Angeles ), Columbia Universidat aya el a studia politikologia i na Harvard Universidat ela studia rechter(hues) y despues e tabata Dosente tambe na universidat di Chicago i despues el a bira Senador den partido demokrat.


text:
E actriz mericano, Christina Ricci (41), a hala hopi atencion ora el a mustra su bariga un dia despues di a revela cu su di dos yiu ta na caminda. Riba su account di Instagram Ricci a mustra riba su storia un potret di dje, unda e ta exhibi su bariga den un bh preto di Calvin Klein y panty blauw.
E nativo di California a comparti riba su instagram mas prome un potret di e ultrasonido di su baby, y a skirbi: “E bida ta sigui bira miho”. Despues e strea di e pelicula Casper, a tag su pareha, e estilista Mark Hampton (37) den e post . Na su turno e estilista a publica riba su propio cuenta di Instagram mas potret di e ultrasonido di nan baby.
Pa desea su pareha un feliz cumpleaño na juli ultimo, e actriz mericano a yam’e su -persona faborito, un ser humano bunita, cargado di tur loke ta hacie feliz, magico y bon- . Y e nominado di Globe Awards, a agrega e momento ey: “mi ta stima bo, e aña cu ta bin aki lo ta e miho te cu awor”.
Ricci su prome yiu Freddie (7) ta fruto di su matrimonio na aña 2013, cu e productor James Heerdegen cu no tabatin un final feliz. Ricci a ricibi un ordo di proteccion di emergencia contra di Heerdegen y Ricci a pidi full custodia di nan yiu homber.


text:
WILLEMSTAD – A lanta Partido Antia Restrukturá, PAR, na 1993 despues di e referèndùm den kua un mayoria di e poblashon a vota pa mantenshon i restrukturashon di Antia Hulandes. Komo ku, segun diferente grupo, gobièrnu no ker a traha pa e meta ei, nan a lanta PAR. Un aña despues e líder, Miguel Pourier, tabata premier di Kòrsou.
E idea básiko di e partido hel i liberal – pa kua awendia PAR ta para pa Partido Alternativa Real – ta parse di a keda meskos, estando den 2016. E líder aktual Zita Jesus-Leito ta enfatisá ku PAR ta haña e lasonan ku Hulanda hopi importante.
Sinku pilar
Komo sinku pilar PAR ta menshoná: enseñansa, empleo, bon gobernashon, salubridat-naturalesa-medio ambiente i e kalidat i seguridat di bida. Pa loke ta enseñansa, PAR ke solushoná e kuestion di drop-outs. “Mester tin mas atenshon pa enseñansa tékniko pa nos no tin ku buska tantu konosementu for di eksterior i pa por tin mas eskoho de enseñansa”, Jesus-Leito ta bisa.
Un otro punto ta e uso di e oranan di tra’i mèrdia. “Mester dedika tempu na deporte i kultura, den e oranan ei; nos ta haña ku esei ta sosodé muchu tiki awor.”
Empleo i seguridat
“Hende mester traha òf, kisas mihó ainda, bai skol”, e líder di partido ta sigui. “Ora esaki logra, lo tin menos drop-outs i asina tambe menos kriminalidat.”
PAR ke pa instanshanan soshal komuniká mihó ku otro pa asina por monitoreá hendenan sin trabou òf e drop-outs, por ehèmpel. “Di e manera ei lo por guia nan mihó i lo por drenta un trayekto di traha-siña ku nan.”
Salubridat
Den salubridat, prevenshon ta sentral. Mester kombatí malesanan konosí manera preshon haltu i diabetes i e listanan di espera serka speshalistanan mester bira mas kòrtiku. E refineria por keda, pa PAR su parti, pero e mester bai funshoná mas salú si. E partido tin preferensha pa kimamentu di gas.
Sushi lòs riba e isla tambe ta riba agènda di PAR. “Nos ke empleá hende pa prosesá sushi ku ta bula lòs riba e isla. Esakinan ta trabounan ideal p’ esnan menos studiá ku lo por sigui krese. Pa medio di formashon interno un hende por subi den su karera, loke ta hasi e trabou mas atraktivo i ta solushoná e problema di sushi lòs.”
Unio Europeo
PAR ke mehorá e lasonan ku Hulanda. Segun Jesus-Leito nan tabatin un bon kontakto ku Hulanda semper. “Nos ta forma parti di e Reino i nos lo por drecha e lasonan ku Union Europeo via di Hulanda. Nos mester probechá esaki.”
Komo último punto, PAR ta pone énfasis riba gobernashon bon i íntegro. “Despues di años d turbulensha, nos ta kere ku Kòrsou ta kla pa stabilidat i trankilidat. Stabilidat ta sòru pa konfiansa den e ekonomia i invershonistanan lo sinti esei.”
Outor Elisa Koek


text:
Diabierna algo despues di 2’or di merdia, ta yega informacion na Polis, cu riba e caminda di Mabon bay’riba, lo tin un Ford Fiesta ta siguiendo un otro auto.
Mesora a manda varios un patruya direccion di Mabon bay’riba, e autonan a pasa Weg Seroe Blanco bay direccion di Weg Fontein, y n’e rotonde aparentemente e auto patras lo a los dos tiro riba e auto nan dilanti. Varios patruya y unidad policial a mobilisa den e area aki.
Hopi liher den un hanchi un poco mas pabou di unda ta lanta e avion di remote control, esta Parish Hillweg, nan a bin topa cu e auto cu lo tabata sigui e otro, den e auto aki tabatin tres persona, dos homber y un dama.
E Polisnan mesora a para e auto, un Ford Fiesta shinishi. Mesora mas patruya y Recherche a yega n’e sitio. E Polisnan n’e sitio a lista e auto completamente, no ta conoci kico tur nan lo por a haya den e auto.
Esaki pa motibo cu nos no a ricibi niun informacion oficial di Polis ainda.
E auto a keda confisca y e tres sospechosonan a wordo transporta pa Warda di Polis pa mas investigacion. Aparentemente ta trata di un caso grandi y delicado.


text:
International
Home International
” El Pollo Carvajal, ex hefe di Inteligencia Venezolano deteni na Madrid, Spaña
Madrid, Spaña: Hugo Armando Carvajal" El Pollo" tabata wordo busca pa husticia Mericano, pa motibo di tabata colabora cu Fuerzas Armadas Revolucionarias de Colombia,...
Desde cu Estados Unidos a sali for di Afganistan, e comunidad LGBT di Afganistan...
E comunidad LGBT na Afghanistan ta bibando cu hopi temor pa nan no wordo elimina, segun un homosexual" Mi bida awo a bira un...
Un Mama mester a lucha cu un puma pa logra saca su yiu di...
Un mama na California, diahuebs ultimo, mester a lucha cu un puma pa asina salba su yiu homber di 5 aña for di un...
E asesino di Robert Kennedy despues di 53 aña tras di tralie, lo por...
San Diego, California: Sirhan Sirhan, e homber cu a wordo sentencia pa a tira Robert F. Kennedy mata, despues di 53 aña tras di tralie...
Ken ta Taliban y con lihe nan a invadi Afghanistan
Ken ta Taliban? Taliban ta un movecion islamita cu a wordo forma na aña 1994, e movecion aki tabata consisti di e grupo di resistencia...
Nieto di ex-presidente Desi Bouterse posibelmente lo a horta armanan di candela di su...
Paramaribo, Suriname: Ladronicia di arma di candela for di residencia di ex presidente Desi Bouterse, e posibel ladron aparentemente lo ta su propio nieto Walter...
Pareha cu a bay hike, nan baby(1) y nan cacho a muri misteriosamente den...
Mariposa, California John Gerrish and Ellen Chung’s nan cas na Mariposa, California. tawata keto augustus 16 ora e babysitter di nan yiu muhe di 1aña...
Barco di Marina Real Zr. Ms. Holland a confisca mas di 2 mil kilo...
E barco di Marina Real Zr. Ms. Holland dilanti costa di Haiti a logra confisca un total di 2.1 mil kilo di cocaina. Esaki...
Homber di nacionalidad Hulandes busca internacionalmente, deteni na Costa Rica
San Jose, Costa Rica: Diasabra un homber di nacionalidad hulandes cu tabata kedando ilegalmente na Costa Rica, a wordo para durante un control di...
Na Brazil, dos homber Frances a keda deteni pa subi riba e estatua di...
Dos homber Frances a keda deteni despues di a subi riba e icono Cristo Redentor na Rio de Janeiro. Rio de Janeiro, Brazil: Dialuna mainta,...


text:
WILLEMSTAD – “Nunka a hasi palabrashon tokante kompensashon despues di vensementu den 2012 di e cao pa trahadónan di kontratista na Isla. Pues, ku nan ke 3000 florin un biaha so pa kompensashon di e periodo sin cao no ta asina lógiko manera nan ta pretendé. Nos ke kontra nan na kaminda, pero mas ku 500 florin no no por paga.” Asina Mike Willem, e presidente di e asosiashon di kontratista AAV, ta bisa.
Willem ta konta ku a kumbiní un cao pa 2017 i 2018 ku e sindikato SGTK. A tuma e partidonan tres aña pa logra esaki.
PdVSA
E asosiashon di kontratista a laga PdVSA tira bista durante e negosiashonnan pa e kòntrakt kolektivo. “Esei mester si, pasobra si nan no ke paga mas, kos ta para. Al fin al kabo nan ta paga mi miembronan pa enkargo duná.”
Djamars mèrdia un delegashon di e kontratistanan a sinta atrobe na mesa ku Isla pa mira si tin espasio. “Pero tur kos ta duru-duru pegá. No tin avanse: nos tin seis reunion kaba ta bira rondó di e papa kayente”, por komprondé di Willem.
Mantenshon
Konsekuensha ta ku e kompanianan miembro di AAV ta paralisá i e mantenshon di e refineria tambe. “Ku e par di hendenan ku nan tin, no por hasi mantenshon.” E wèlga di e trahadónan, ku ta laborá via kontratista riba tereno di Isla, ta drentando su di tres siman.
Tin kontratista den problema pasobra e dianan akí mester paga impuesto i primanan, pero no tin niun sèn drentando.
Outor Dick Drayer


text:
HILVERSUM/KRALENDIJK – Na Boneiru, bo kompranan diario ta sali 44 porshento mas karu ku na Hulanda, anto salario mínimo riba e isla ta ménos ku mitar ku na Hulanda.
Prinsipalmente hende ku un entrada abou na Boneiru ta sufri ora nan yega kaha pa paga pa e artíkulonan ku tantu nan tin mester.
Ret Karibense a pasa na kuater diferente supermerkado, ku un lista di kompra ku 24 produkto básiko, manera pan, galiña, aros, lechi, tomati, keshi, papel di wc i habon.
Na Hulanda nos a bai Albert Heijn i na Boneiru, Van den Tweel Supermarket, e AH boneriano. Pero ya ku tantu na Hulanda komo na Boneiru, hende ku un presupuesto mas limitá ta haña ku e supermerkadonan mas luhoso ta muchu karu i ta preferá di bai esunnan mas barata, na Boneiru nos a bishitá e supermerkado chines Wing Cheung tambe. Na Hulanda nos a bai Lidl komo e opshon mas ekonómiko. Nos a skohe semper e variante mas barata ku nos por a haña di e produkto deseá.
Komparashon di preis
Na Lidl di Hulanda nos kompranan a sali mas barata ku tur otro kaminda: pa henter e lista nos a paga 53,01 dòler. Albert Heijn (tambe na Hulanda) a sigui su tras ku 64,05 dòler. Na Boneiru, Wing Cheung a kobra 76,46 dòler pa e kompranan. Esun di mas karu a sali Van den Tweel Supermarket, ku 78,89 dòler.
Na tur dos supermerkado boneriano, mitar di e 24 produktonan básiko kumprá a sali mas karu ku na Hulanda. Pa loke ta e otro artíkulonan, e preisnan di benta ta varia. Algun ta mas barata aki, i otro aya. Siboyo i papel di wc ta dos produkto ku diferensia di preis partikularmente grandi.
Siboyo
Lidl ta pidi 1,15 dòler pa un saku di 2 kilo di siboyo, esta, 0,57 dòler pa kilo. AH ta kobra 1,34 dòler pa kilo. Na Boneiru, siboyo ta basta mas karu: na Wing Cheung, un kilo di siboyo ta kosta 1,99 dòler i na Van den Tweel, 2,76 dòler.
E diferensianan di preis di papel di wc tambe ta grandi: na Wing Cheung, e paki di mas barata, di dies ròl, ta kosta 7,05 dòler. Na Lidl, dies ròl ta kosta 2,91 dòler. Van den Tweel ta pidi 4,19 dòler pa ocho ròl, mientras ku na AH bo ta haña nan pa 3,23 dòler.
Nivel di preis
Pa tres aña kaba tin hopi krítika riba preis di produkto básiko na Boneiru. For di dia ku a introdusí dòler na 2011, hende na Boneiru ta keha tokante subida drástiko di preis. Mas i mas famia apénas ta logra sobrebibí.
Nivel di entrada
E echo ku hopi boneriano tin problema pa paga e preisnan den tienda ta bira asta mas kla si bo kompará e preisnan ei ku e entradanan riba e isla. Na Hulanda, un salario mínimo (bruto) di un adulto trahando fultaim ta 2.014,17 dòler pa luna. Na Boneiru, a base di 40 ora di trabou pa siman, e ta apénas 802,48 dòler. Ku otro palabra, salario mínimo na Boneiru ta 2,5 biaha mas abou ku na Hulanda .
Un informe resien di Nationaal Instituut voor Budgetvoorlichting (Nibud) ta mustra ku na Boneiru un hende muhé soltero lo mester gana 1472 dòler pa luna, pa e no biba den pobresa. Un pareha ku dos yu lo mester gana 2863 dòler. Esei ke men ku na Boneiru salario mínimo ta basta mas abou ku loke ta indispensabel segun kálkulo di Nibud.
Investigashon
Último añanan, Unkobon, e organisashon pro konsumidó na Boneiru, a bati alarma na diferente okashon tokante preis di produkto básiko na Boneiru. Parlamentarionan a hasi pregunta na diferente okashon tokante nivel di e preisnan ku konsumidó ta paga. Aña pasá, a baha Algemene Bestedingsbelasting (un tipo di BTW, red.), pero segun Unkobon, no ta henter e benefisio di e bahada ta bai pa e konsumidó.
Unkobon ta splika ku e preisnan haltu tin di aber ku e enorme oumento di preshon di impuesto riba kolektividat, pero nan ta pensa ku falta di kompetensia tambe por ta hunga un ròl. Mas o ménos sesenta porshento di merkado di komestibel i produkto di promé nesesidat ta den man di un solo aktor: Van den Tweel Group. Unkobon ke pa Gobièrnu di Reino kumpli ku su promesa di no subi impuesto i prima sosial.
Te asina leu, minister Ronald Plasterk di Asuntunan Interno i Relashonnan den Reino ta skein e gritunan di preokupashon tokante e nivel haltu di preis na Boneiru, bisando ku e indeksashon annual di salario ta ‘kompensá pa e desaroyo di preis’. E ta bisa ku e oumentonan di preis lo tin di aber ku e oumento mundial di preis di energia, i di materia prima i komestibel.
Outor: Belkis Osepa i Jamila Baaziz


text:
WILLEMSTAD.- Kòrsou meskos ku práktikamente tur pais chikí i grandi tambe ta keda vulnerabel pa kriminalidat ku ta krusa fronteranan di akuerdo ku minister di hustisia Nelson Navarro.
Den kuadro dje plannan pa redusí e vulnerabilidat aki a firma durante e Kumbre Hudisial di 4 Pais den Reino un dokumento di ent endimentu ku hustisia merikano pa bin yuda Kòrsou i e otro islanan den Karibe Ulandes ku konosementu, informashon, material i ekipo.
Na luna di ougùstùs lo tin un konferensha grandi riba e tereno aki ku partisipashon di basta eksperto merikano i ulandes e titular di Hustisia a splika na radio. Un dje muestranan di nos vulnerabilidat segun minister mr. Nelson Navarro ta ku Kòrsou ta ideal pa krímen organisá pa nos ubikashon i nos sistema bankario ku segun e kriminal strañero por usa pa laba òf skonde su plaka pretu. Algun tempu pasa segun minister Nelson Navarro tabatin por ehèmpel algun reunion entre Mafia di Rusia i mafiosonan di Colombia i di Merka. Nan a reuní den un hotèl pariba di Brùg pa diskutí tópikonan di nan interes mutuo, opviamente tópikonan ku no por a soportá lus di dia.
Minister Navarro no a bai den mas detaye pero a laga komprondé ku nos servisionan di inteligensia tabatin e mafiosonan ruso i kolombianu konstantemente na bista te ora nan a bandoná Kòrsou.
Den e konteksto aki e titular di Hustisia a bisa ku hefe, staf i personal di Servisio di Inteligensia di Kòrsou – VDC- ta personanan di su konfiansa. No ta bèrdat ku nan ta inkonfiabel minister Nelson Navarro a bisa lamentando ku den promé añanan di Kòrsou komo pais outónomo, temporada ku e mandatario a yama tempunan turbulento, a surgi yen di dice ku dasa robes i fo’i tur konteksto riba VDC. Nos servisio di inteligensia ta traha estriktamente ku otro servisionan di inteligensia, inkluso esun di Ulanda minister Nelson Navarro a indiká ku masha énfasis.
Bron: Extra
Dossier VDC


text:
WILLEMSTAD – No opstante ku e trabounan di infrastruktura na Wechi a keda konkluí, Fundashon Kas Popular (FKP) no por kuminsá konstruí kas riba e tereno aki. Pa evitá posibel kaso den korte minister Suzy Camelia-Römer di Planifikashon Urbano a opta pa no emití ningun pèrmit di konstrukshon i a start ku un ròndu di konsulta ku tur aktor envolví.
Segun Lloyd Narain di Amigu di Tera i Defensa Ambiental te ku aworakí e kòmbersashonnan ku minister Camelia Römer no a produsí ningun resultado konkreto i a palabrá ku lo bini un di dos reunion. Durante e promé enkuentro a papia entre otro riba e aspektonan hurídiko, e eksigensianan i tambe e konsepto di bibienda popular.
Un reportahe di José Manuel Dias
Aktualmente tin mas di shete mil persona riba e lista di espera di Fundashon Kas Popular wardando riba un kas pagabel. Hopi di nan ta stèns riba e proyekto di bibienda sosial di Wechi kaminda FKP tin planiá pa konstruí un total di kuater mil kas. “FKP mester primi un tiki mas riba gobièrnu pa nos por haña un kas”, un siudadano ku ta riba e lista largu di espera a vosiferá.
Kla pa bai korte
E opheshonnan kontra di e desaroyo di Wechi ta hopi i kualke eror ku gobièrnu kometé lo ta motibu sufisiente pa organisashonnan ambiental bolbe kuminsá un kaso den korte. “Nos abogado ta kla pa entamá un kaso”, asina Lloyd Narain di Amigu di Tera a duna di konosé den kaso ku gobièrnu disidí tòg di otorgá pèrmit di konstrukshon pa Wechi.
Demanda di shen mion
Komo si fuera ku e menasa di e organisashonnan ambiental no ta basta, a bini un menasa èkstra riba e desaroyo di Wechi. Ta trata aki di un demanda di shen mion florin di Norwin Ferrero ku ta alegá ku e ta un di e herederonan di e tereno riba kual FKP ke bai traha kuater mil kas. Segun Ferrero kaminda FKP ke konstruí kas no ta Wechi sino Malpais anto Malpais ta propiedat di herederonan di e katibunan liberá di Rasveld di kual “ami ta un di e herederonan”. Ferrero ta basa su mes riba e mapa di J. Werbata di 1910 for di kual e ta dedusí ku Wechi en realidat ta Klein Malpais.
Entretantu Ferrero a dirigí un karta na Minister Camelia-Römer den kual e ta pidi pa stòp ku e konstrukshonnan na Wechi pero te awe e no a haña un kontesta di parti di e mandatario.
Segun planifikashon di e kontratista Aliansa Civil & Roadworks e proyekto di infrastruktura di Wechi, ku ta totalmente finansiá pa gobièrnu di Kòrsou, mester a keda entregá na DOW den luna di mei último. Sinembargo pa motibu di sierto trabounan ku a bini aserka e proyekto a sufri un atraso i ta keda konkluí e luna aki.
Awor ku e kamindanan, roinan i sistema di riolering ta kla ta toka turno na e kompanianan di utilidat manera Aqualectra i UTS pa pone nan sistema di infrastruktura konforme e plan di parselashon.
Outor José Manuel Dias


text:
JetBlue Airways ta lansa servicio nobo entre Aruba y Newark
ORANJESTAD – Aruba Airport Authority N.V. (AAA) a ricibi e grato noticia awe cu JetBlue Airways lo lanza un ruta nobo for di Newark (EWR), cuminsando 19 di November 2020, diariamente.
JetBlue a anuncia awe cu nan lo lanza 24 ruta nobo mas despues den e aña aki cu intencion pa genera mas entrada y pa capta trafico riba un variedad di rutanan nobo y non-stop – hopi di nan nunca opera anteriormente dor di e aerolinea. Cada ruta ta fortifica JetBlue su poder den e ciudadnan cu tin nan focus den Florida, Latino America y Caribe o den vuelonan “cross-country” o transcontinental. Cada mercado a wordo identifica unicamente como uno unda JetBlue ta premira un aumento pa viahenan di placer. Tur e vuelo nobonan lo start November y December cu nan benta cuminsando for di awe caba. JetBlue su conocido servicio di MINT tambe lo ta disponibel riba cierto buelonan for di Newark.
“Esaki ta e ehempel mas nobo di JetBlue su abilidad pa ta flexibel y hunga un wega offensivo dor di rapidamente ahusta na e comportamento y patronchi di reserva vuelo nobo di nos clientenan” segun Scott Laurence, hefe di ingreso y planiamento na JetBlue. “E serie nobonan aki di rutanan - hasta den e ambiente actual – ta avanza nos strategia di un red revisa, ta regresa mas avion den aire y ta redobla nos manera di por genera mas entrada mas liher”. E anuncio di awe ta e ultimo den un serie di moveshon strategico cu JetBlue a haci pa accelera nan recuperashon y pa genera entrada den e ambiente actual di biahamento.
AAA ta sumamente contento cu e anuncio aki y e no por a yega na un mihor momento. “Nos ta emociona pa wak un ruta mas cu ta wordo añadi na AUA Airport su red mientras cu aerolineanan y aeopruertonan tin retonan grandi pa reconstrui rutanan y nan rednan”. Segun Sra. Jo-Anne Meaux Arends, Air Service Development Manager di Aruba Airport. “E ta un testimonio tambe y confirmashon di un aerolinea su abilidad pa adapta capacidad no obstante e retonan costoso y operacional cu nan ta enfrentando. Aeropuerto Internacional Reina Beatrix (AUA Airport) lo ta mas cu cla pa yama e ruta nobo aki di Newark Bon Bini”.
JetBlue ta New York su “Hometown Airline” y na e momento aki ta opera servicio full aña desde Aruba pa New York y Boston.


text: Diamars mainta a drenta informe di un accidente cu hende herida na e cruzada banda di Mundo Nobo na Santa Cruz, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu na e final di e cruzada “T” e dama chauffeur di e Ford Ecosport biniendo for di pariba a haya chance for di un auto banda panort pa subi e caminda pero no a mira cu for di pazuid tabata bini un Toyota Yaris y a bay dal den esaki. E impacto tabata fuerte y e dama chauffeur di e Ecosport a resulta herida kehando di hopi dolor na su nek y lomba. Na yegada di e ambulans nan a atende e victima na e sitio mes y a bise si mas despues e haya dolor e bay su dokter of hospital.


text:
KRALENDIJK – A posponé partido entre Young Boys i Uruguay djadumingu último pa mañan djamars anochi. E partido aki bálido pa e torneo Kopa FFB 2020 selebrando 60 aña ku tabata di skèdjel djadumingu, debí na yobida kousá pa mal tempu ku tabata aserkando nos isla, a keda posponé djadumingu último.
E partido semifinal aki ta tuma lugá mañan djamars 8or anochi di kua e ganador ta pasa pa final di e torneo djabièrnè awó. E pèrdèdó di e partido ta keda eliminá di e torneo. FFB ku ta organisadó di e torneo a posponé esaki di djadimingu ultimo o sea ayera nochi pa mañan djamars 8or anochi den Stadion di Playa, unda tambe torneo den su fase final ta tumando lugá.
E partido aki pues entre e ekiponan Young Boys di Nort Saliǐa i Uruguay Titans ta tuma lugá mañan djamars 8or anochi den Stadion di Playa.
E ekipo ku gana ta pasa pa final, e ekipo ku pèrdè ta keda eliminá di e torneo estilo “Dal Saka”.
E torneo di futbòl bálido pa Kopa FFB 2020 den su fase final, partido entre e ekiponan Estrellas i Vespo, despues di e partido mañan anochi ta sigui djárason awó. E partido aki ta unu semifinal di kua e ganador ta pasa pa final, e pèrdèdó ta keda eliminá di e torneo.
E partido aki pues ta otro interesante partido di e torneo ya ku e ganador ta den final di e torneo djabièrnè awó
Éksito na e ekiponan den e partido..


text:
AWEMainta na varios ocasion a mustra riba e situacion medico cu a surgi dor di e pandemia di corona virus y con esaki ta afectando mucho mas hende pa un falta di atencion adecuado y profundo.
Den un articulo anteriormente, a keda publica e falta di atencion medico produndo y amplio pa hendenan cu ta malo pa cierto asunto, pero kendenan no por haya atencion medico necesario, loke por conduci na un problemanan mucho mas serio y cu por a wordo evita.
Dor di e pandemia, trato adecuado y necesario den hospital, no solamente na Aruba, pero rond mundo, cuido medico a cay den un sistema di ‘sinta warda’ ya cu tur hende tabatin medio di wordo infecta cu e corona virus, loke a crea situacionnan preocupante pa pashentnan cu si nan a haya atencion adecuado y na tempo pa un of otro problema di salud, nan lo no a bira mas malo y hasta varios a muri p’e falta di atencion medico mas profundo.
E falta di atencion aki a pone cu hendenan cu tabata mal di cosnan menos serio, a mira con nan situacion a sigui bay atras pa falta di atencion medico adecuado y cu despues lo conduci tog na mas gasto p’e sector medico.
Na Hulanda e preocupacion aki ta grandi for di algun luna caba, pero ayera dialuna a inicia un investigacion profundo riba petico di ‘Patientenfederatie Nederland’ riba cuanto hende a wordo perhudica y a bira mas malo ainda, pa motibo cu nan no por a haya tratamento inicialmente.
Diande Veldman, kende ta Director di Brabantse Elizabeth-TweeSteden Ziekenhuis caminda den ultimo 12 luna, a keda registra 68 caso di complicacionnan serio pa falta di cuido medico na momento cu esaki tabata necesario.
Dor di henter e desaroyo cu pashentnan di corona virus, atencion medio pa otro pashentnan a bira masha limita y hendenan cu mester tabata interna pa sigui un proceso medico normal, a wordo manda cas pa evita contagio cu e corona virus.
E maneho aki a pone cu hendenan cu tabatin un malestar liviano, a bin confronta complicacionnan serio y den varios caso hasta a perde nan bida pa motibo cu e tratamento medico inicial, no tabata disponibel.
Di e grupo di 68 pashent menciona, autoridadnan ta kere cu sigur 7 di nan a perde nan bida pa falta di e atencion medico y mayoria di e casonan aki tin di haber cu casonan di cancer, problema di curason, problemanan serio di wowo y nekhernia caminda pa falta di atencion normal, tur e casonan aki a complica y bira algo mas serio.
Manera AWEMainta a yega di publica cu tin specialistanan Hulandes cu ta kere cu e pandemia aki lo bay costa bida di mucho mas hende cu nan ta spera, mucho mas cu e caso di e corona virus mes lo ocasiona, pa falta di atencion na tempo y maneho di un of otro malesa na tempo.
E federacion di pashentnan na Hulanda ta spera cu mas hospital lo participa den e investigacion aki p’asina haya un bista mas real di e daño causa na hendenan cu malesanan normal, cu a wordo empeora p’e falta di atencion necesario inicial.
No solamente ta kere cu lo tin mucho mas pashent cu a wordo perhudica p’e falta di cuido, pero tambe cu lo tin mucho mas hende cu a fayece pa falta di e atencion aki.
ARUBA
Ora cu lesa di e cifranan aki, ta lanta e pregunta ta con e situacion lo bay ta dentro di algun luna, sigur awor cu Gabinete Wever Croes a bay di acuerdo cu Hulanda, pa baha gasto den cuido medico cu 60 miyon florin pa aña, loke sin duda lo bay tin su consecuencianan.
No solamente e pandemia ta causando mesun problema aki na Aruba, caminda ta manda pashentnan cas pa cura, mientras cu nan ta rekeri atencion mucho mas profundo den hospital, pero tambe awor cuido medico tin di haber cu reduccion di gastonan pa un suma asina halto di 60 miyon, cu ta 5 miyon pa luna, cu sin duda tambe lo tin su efecto devastador pa henter comunidad.


text:
Steve Jobs
Steven Paul "Steve" Jobs (24 di februari 1955 – 5 di oktober 2011) tabata un pelicula y guionista Mericano.
Riba dia 5 di oktober 2011 su asistente personal a haya e curpa morto di e actor den su cas. Segun autoridadnan despues di a haci un autopsia, e causa di morto tabata cancer pa medio di asfixia.
Famia y hubentud[editá | editá fuente]
Problema cu adiccion[editá | editá fuente]
Morto[editá | editá fuente]
Riba dia 5 di oktober 2011 a haya Jobs su curpa den su cas na Palo Alto, California.


text:
Orashon djasabra 17 di yüni 2017
Orashon djasabra 17 di yüni 2017
Pasobra e amor ku Kristu tin pa nos ta determiná loke nos ta hasi, nos ku a bira konsiente ku ún hende a muri pa tur otro hende, ke men ku tur a muri. El a muri pa tur hende, ya esnan ku ta na bida no ta biba pa nan mes, sino solamente pa Esun ku a muri pa nan, Esun ku Dios a lanta for di morto. Ke men antó ku nos no ta husga niun hende segun kriterio humano. Ounke un tempu nos a husga Kristu di e forma ei, awor nos no ta hasié mas. Un hende ku ta uní ku Kristu ta un kreashon nobo. E kosnan di ántes a pasa bai i loke ta nobo a yega. Tur esaki Dios ta hasi; El a rekonsiliá nos kunÉ pa medio di Kristu i a duna nos enkargo pa anunsiá e rekonsiliashon ei. E mensahe di rekonsiliashon ta enserá ku Dios a rekonsiliá mundu kunÉ mes pa medio di Kristu, sin tuma piká di hende na kuenta. Anto El a konfia nos ku e mensahe di rekonsiliashon. P’esei ata nos aki komo representante di Kristu; Dios mes ta usa nos pa hasi su apelashon na hende. Nos ta roga boso den nòmber di Kristu: laga Dios rekonsiliá boso kunÉ! Kristu tabata sin piká, pero Dios a pone nos pikánan riba djE pa asina Dios por aseptá nos komo hustu.
2 Korintionan 5:14-21


text:
philipine van aanholt
-
Lima2019
Aruba cu dos atleta den Medal Race
Aruba lo tin dos atleta den medal race di Vela Diahuebs tabata e ultimo dia den un series di diferente…Read More »
-
Lima2019
Un dia jen di biento na Paracas
Un dia yena di biento aki na Paracas Awe diaranson e deporte di Vela a continua caminda nos tres atleta…Read More »
-
Lima2019
Philipine y Tijn cla pa start
Philipine van Aanholt y Tijn van der Gulik cla pa inicia nan siguiente dia di competencia Awe diaranson a inicia…Read More »
-
Lima2019
Atletanan di Vela ta resumi e prome dia
Atleta nan di Vela ta duna un resumen riba e prome dia di competencia Awe mainta prome cu tur tres…Read More »
-
Barranquilla2018
Philipine ta conta di su participacion na Barranquilla
Philipine van Aanholt ta splica mas tocante su careda nan den e Weganan Centroamericano y del Caribe Barranquilla 2018.Read More »


text:
KRALENDIJK – Sr. Urbano “Bano” Pourier, konosido masahista diploma pa hopi aña kaba, despues di a studia i traha i logra hopi eksperensia aya na Hulanda, ta haña ku awó si ta momentu pa e kuminsá pasa su konosementu i eksperensia over na otronan akin a Boneiru, prinsipalmente na e hóbennan.
E la papia ku sr. Luti Balentin ku ta presidente di FFB ku ta e federashon di futbòl di nos isla, nan tin bon kontakto ku otro i ta tratando pa logra bini ku kursonan pa masahista di futbòl, loke nos isla tin mester di dje.
Kada klup di futbòl di FFB tin oportunidat di manda hende pa e kurso kurso.
Tambe sr. Bano Pourier ke duna kurso apart for di FFB pa di e forma aki mas hende por sigui e kurso. E ta kuminsá ku e kurso básiko promé i despues pasa pa e kurso avansá.
Esaki sin duda ta hopi importante.
Hopi hende awendia ta kore subi fèlt na momentu di supuesto leshon pero no sa kiko nan ta hasiendo. Nada kontra e hendenan aki ya ku nan ke yuda pero no a haña e preparashon pa esaki. P’esei sr. Urbano “Bano” Pourier, ke kuminsá ku e kurso pa prepará e hendenan aki.
No ta solamente pa e hendenan di futbòl e ke bini ku kurso, sino tur otro ramo di deporte. Kada ramo di deporte ta distinto fo’i otro den esaki.
Nos ta kere ku awó ku sr. Bano Pourier a mustra interes pa yuda den esaki i duna kurso por ehèmpel pa masahista di futbòl, nos tin ku tene esaki ku man duru i trata na kuminsá ku e kurso.
Aworakí por ehèmpel ku nos futbòl tabata i ta wantá te ainda, tabata i ta un bon momentu pa e kurso, di manera ku na momentu ku kampionato kuminsá, nos tin masahistanan hopi leu kaba den esaki. Sr. Pourier tin tur e materialnan nesesario pa duna e kurso.
a nos tin ku mustra interes pa esaki huntu ku FFB pa sigui e kurso.
Tambe otronan ku riba nan mes ke sigui e kurso apart di FFB, esaki tambe ta posibel, tumando kontakto ku sr. Urbano “Bano” Pourier na sel 795-3420.
Bo tin un grupo ku ke sigui e kurso pa masahista, tuma kontakto ku sr. Urbano “Bano” Pourier.


text:
ORANJESTAD – Aruba: Aruba Bank su proyecto di Good4theNeighborhood a yega su final, unda cu cuarenta (40) hoben a pone den practica locual nan a siña di “entrepreneurship” durante 3 siman. Aruba Bank a logra su meta di duna e hobennan e “toolsnan” necesario pa por bira entrepreneursnan exitoso.
Desde inicio e hobennan tabata entusiasma pa participa y pa siña con pa bira un entrepreneur. E participantenan ta Nayelle Arends, Jayden Oduber, Terentius Daly, Volcy Gonzales, Dana Wong, Gianella Ras, Deyanira Roch, Isabella Anthony, Wid Cherly St.Germain, Daysiree Bennett, Brandon Gordon, Mariel Willems, Jeremiah James, Joshua v/d Biezen, Kayla Cummings, Emily Labasti, Jay Zievinger, Erica Jaramillo, Biantella Hayes, Dignairy de Vos, Kiandra Jaramillo, Elaiza Webb, Nathan Maduro, Julien Vasquez, Lobiken Volcy, Suendly Thielman, David Garcia, Morgan Meulens, Daniel Geerman, Akasha Geerman, Terrans Solognier, Estelle Pisas, Rienne Roch, Nalliyah Willems y Patricia van Trikt.
E ekiponan a crea e siguiente negoshinan:
Ur designs: preprinted shirts cu chance pa personalization
Arunola: granola bars cu sabor local
Dilmar’s sweet treats: home-made cheesecake & upside down peach cake
ARU scents: homemade natural candles
Culture variety posters: posters with images & quotes from aruba
Artwood: art made with pallet
Quezza: combinacion di quesadilla y pizza
Marbled mugz: Mugs cu marble design handmade
Diasabra den e centro comercial di nos isla, Oranjestad, a saca e ganado di e proyecto Good4theNeighborhood unda cu publico por a mira e ehecucion i e programa. E evento a tuma luga riba e parkeerplaats di La Linda. Un publico grandi tabata presente di cual tabata sumamente impresiona cu e trabounan cu e hobennan a haci y con leu nan a yega.
E ganado di e proyecto Good4theNeighborhood 2017 tabata team AruNola y esun cu a keda na di 2 luga tabata team Quezza.
Aruba Bank a gradici tur participante y comerciantenan manera Aruba Aloe, E.E. Ventures, Yabi, Mancave Barbershop y instancianan Kamer van Koophandel y Universidad di Aruba cu a yuda duna e tayernan pa sigui cu e exitoso Good4theNeighborhood. Tambe un danki na La Linda y The Vault pa brinda e espacio pa e studiantenan. Un sigur un danki tambe ta bay na Global Shapers Oranjestad. Aruba Bank ta recorda hobennan pa keda pendiente pa Good4theNeighborhood 2018!


text:
ORANJESTAD – Na apertura di un conferencia internacional di inteligencia, Prome Minister Eman a bisa cu pa un pais baha su criminalidad y percura pa siguridad, mester traha pa crea un comunidad unda tur hende tin oportunidad igual pa por avansa. E siman cu ta tras di lomba e Conferencia di Comunidad Latino America y del Caribe de Inteligencia Policial (CLACIP) a tuma lugar, unda Prome Minister di Aruba, Mike Eman, hunto cu Minister di Husticia, Arthur Dowers, tabata invitado na su apertura.
Despues di gradici e organisadornan pa scoge Aruba como sede di e Cumbre Policial aki, e mandatario a papia di e siguridad y trankilidad pa cual e isla ta conoci p’e, sin ignora e retonan cu esaki tin tambe. “Siguridad ta relativo. En comparacion cu hopi pais, nos ta hopi sigur. Nos ta un isla di gran trankilidad, cu un esfera di harmonia den nos sociedad. Pero ora di haci comparacion pa e deseonan cu tin pa futuro di e pais, continuamente nos ta enfrenta retonan pa garantisa mas siguridad.”
Tambe el a menciona cu e trabou cu tur autoridadnan concerni tin pa traha riba nan, tambe tin e tarea di combatimento, di haci trabou intensivo di inteligencia y prevencion. Como Gobernante tambe el a bisa di tin un responsabilidad grandi pa percura cu e sociedad cu ta desea na Aruba, ta uno cu ta produci menos motibo pa criminalidad, menos motibo pa hobennan kere cu tin otro forma pa haya felicidad y oportunidad di un forma facil, contrario na esun di un bon ciudadano. El a recorda cu algun aña atras a haci un reflexion profundo riba e tipo di sociedad cu kier pa e pais, con ta bay avansa e prosperidad di e isla, con pa garantisa cu tin oportunidad pa tur hende, pero cu tambe tin un sentido di reparticion husto bou di e sociedad, Prome Minister Eman a bisa. El a sigui splica cu si mira e situacion na mundo, hopi di e motibonan di intrankilidad, ta e sentido di inhusticia cu ta sinti bou di e poblacion. “Hopi biaha e hendenan ta sinti cu nan no tin oportunidad igual den e oportunidadnan cu tin den e pais, cu nan no tin oportunidad di avansa den estudio of carera. Hopi biaha den paisnan unda cu tin hopi desafio di criminalidad tin pobresa, tin situacionnan cu ta causa un sentidad di intrankilidad, cu e hendenan ta pensa cu nan no ta conta den e sociedad, hincando nan mes den un situacion di desesperacion.”
E situacion ariba menciona, e mandatario a bisa, ta algo cu nan a identifica hopi tempran den desaroyo di e pais. Pesey mientras cu ta organisa e evento den un hotel di 5 strea, a haci un reflexion pa bini cu un maneho di 5 strea pa e barionan, scolnan, hospital, etc. Un situacion cu tin oportunidad pa desaroyo economico y tur hende por participa den e oportunidadnan cu tin. Pesey, si haci un comparacion cu otro paisnan den Caribe, Aruba ta un paraiso. Den tur esaki, no ta lubida riba e retonan, manera un efectivo control di e frontera di e pais, den cual Inteligencia ta hunga un rol hopi importante.


text:
Paradera – Diabierna anochi pa mas o menos 10’or pasa, polis ta bay ariba e caminda di Paradera cu ta bay pa Roncado. Varios yamada tawata drentando di un pelea formal ariba caya y un rato hasta ariba tereno di un cas nan a subi.
Na yegada di prome patruya nan ta topa cu dos grupo, cu tawata keda tira palabranan di menasa pa otro.
Polis dado momento tawata tin e situacion bou control, pero dado momento un di esnan envolvi lo a ranca pasa banda di polis pa bay agredi un otro persona cu polis tawata tin wanta.
Mes ora a pidi pa mas polis na e sitio y esaki a yega den algun minuut, un grupo basta grandi a yega y asina calma e situacion.
Mirando cu e gruponan tawata menasa otro a dicidi di detene tur esnan envolvi y hiba nan warda di Santa Cruz.
Un total di cinco persona, cuatro homber y un muhe.
Polis den un di e autonan a haya un tubo y a tuma esaki den beslag.
Tambe a confisca e Toyota Altezza blanco, pa mas investigacion.


text:
Parlamento di Kòrsou Djamars 5 di òktober Presidente di Parlamento, sra. Charetti America, a hasi un bishita di kortesía na Kontrolaria General di Kòrsou (ARC).
Parlamento di Kòrsou
Djamars 5 di òktober Presidente di Parlamento, sra. Charetti America, a hasi un bishita di kortesía na Kontrolaria General di Kòrsou (ARC). ARC ta un órgano haltu di estado ku entre otro ta hasi kontrol di fondonan públiko riba petishon di Parlamento.
Riba e foto por mira d.r.p.d. sr. Silvin Cijntje grefir di Parlamento, sra. Charetti America Presidente di Parlamento, sr. Eithel Vriend Presidente di ARC i sra. Shanela Cathalina sekretario di ARC.


text:
DEPARTAMENTO DI CULTURA ARUBA
RECORDANDO CARMELO HEYER
GRAN BALUARTE CULTURAL
COMPOSITOR, AUTOR, CANTANTE, MUSICO Y UN TROVADOR
Oranjestad – Departamento di Cultura Aruba a ricibi noticia tristo cu otro gran baluarte den nos cultura Sr. Carmelo Heyer, compositor, autor, cantante, musico y un trovador a bay laga nos. Lagando atras un tesoro y herencia musical.
Carmelo Heyer a naci na Santo Domingo R.D., Barahona Perla del Sur, riba dia 11 di november 1932. Su kerida mama ta di Santo Domingo y su tata ta di nos isla ruman Curaçao. Hunto como famia nan a bini e tempo aya na Antiya Hulandes. Sr. Carmelo tabatin 8 aña e tempo ey y no a bolbe bek Santo Domingo sino te na grandi. Pa por a conoce y integra el a studia na Curaçao. Despues cu 24 aña Carmelo a bini Aruba na unda el a traha duro manera tur bon ciudadano honesto cu idea di engrandece nos país Aruba y haciele su hogar.
Manera sr. Carmelo a bisa: “Di kico ta bal si bo nace na Aruba y bo no ta stimele. Amor pa bo patria ta e amor cu ta sali fo’i bo curason.” El a expresa cu el’a tuma e tribilidad di bisa: “Mi isla, pasobra asina mi ta sinti y mi amor pa Aruba t’asina grandi cu dia mi muri unda cu ta, mi ultimo deseo ta pa mi ser dera na mi isla, mi país Aruba.”
Sr. Carmelo Heyer tabata presidente di Aloë di Oro, e idea di aloë a bini na dje fo’i aña 1971. Pero e tempo ey e no tabatin fondo of moda pa logra forma e directiva pa pone nos artistanan den nos historia cultural di nos país Aruba. Aruba cu fo’i su curason tabata semper su país. Awe nos país cu ta e perla den mar Caribe.
E tin un dicho ta bisa: “’Mas vale tarde que nunca’. “Mas bal laat cu nunca” y nunca ta laat pa haci algo cultural y bunita pa bo país.”
“E cultura mas grandi y mas bieu ta musica y un pueblo cu no sa canta, yora, hari, y skirbi, ta un pueblo sin cultura. Aruba ta un pueblo rico na cultura y grandi den amor.”
Cu orguyo, dignidad y honor el a sigui bisa: “Cu mi tambe ta un Arubiano y cu e sanger cu mi curason ta pomp ta Arubiano.”
Na 1993 a realisa e ‘Festival Aloë di Oro’.
E tin varios composicionnan y como trovador tabata trece nan dilanti. Su composicion mas stima p’e tabata y ta awe pa hopi di nos tambe. Ta esun titula ‘Mi Aruba’ den ritmo wals. Akinan parti di su letra;
‘Mi Aruba’
No tin tera mas bunita cu mi tera.
No tin solo cu ta lusa mas cla.
Tur su playanan ta rico di blancura
Y su hendenan di noble curason.
Mi Aruba ta e isla di Caribe
cu ningun isla no por compara cune.
Di mi alma ta nace sintimento
Pa canta ‘bo cu henter mi curason.
Youtube:
Cancion: ‘Mi Aruba’ , graba na Colombia den añanan 70.
https://youtu.be/1ENI0bGSO1I/
Sr. Carmelo a stima nos país asina tanto cu e tabata un baluarte den historia di su partido M.E.P., fiel campañado y kende a sostene e lucha di sr. Betico Croes d.f.m.. Un cantante, compositor cu a compone varios cancion pa su partido y su lider Betico.
El a presenta den diferente programa na Tele Aruba, manera Cocktail Musical, Show Time, a canta hopi tempo na Talk of the Town. Conoci como un di e miho bolerista tambe cu un variación di tur e miho boleronan na idioma Spaño y Papiamento
Aruba ta perde otro gran baluarte di cultura, compositor, canta autor, musico, trovador y un gran persona den sr. Carmelo Heyer.
Departamento di Cultura Aruba, Director, Staf y Personal ta extende palabra di condolencia na henter su famia, amistad, conocinan, amante di bolero, y demás famia. Mundo musical na Aruba ta di luto.
---------------------------------------------------------------------------------------------------------------------Fuente: -Festival Aloë di Oro, pres. Carmelo Heyer, -Endy Croes, -Claudius Philips …


text:
Pa prome biaha den historia cu un Minister di Aruba ta hiba discurso durante conferencia di ILO na Nacionnan Uni
Pa prome biaha den historia cu un Minister di Aruba ta hiba discurso durante conferencia di ILO na Nacionnan Uni
Tabata cu gran honor cu e mandatario di Labor di Aruba, Minister Glenbert Croes, a acepta e invitacion pa den nomber di Reino Hulandes hiba palabra den un sesion di Asamblea General di ILO. E conferencia e aña aki ta celebrando su di 100 aña di existencia y su di 108 sesion.
Pa Aruba e ta un gran honor di por a dirigi su mes na mas di 120 pais presente…un isla asina chikito pero cu curashi hopi grandi.
Siguientemente e discurso presenta pa Minister Glenbert Croes.
Conferencia di ILO – 18 di Juni 2019
Su Excelencia Sr. Glenbert Croes, Minister di Asunto Social y Labor di Aruba, representando oficialmente Reino Hulandes.
Dama y Cabayero
E ta un honor y placer pa por tin e oportunidad di por dirigi mi mes na tur presente awe, den representacion oficial di Reino Hulandes.
E aña aki, e comision global di ILO riba e topico di Futuro di Trabou, a publica un relato importante: Traha pa un futuro miho…Work for a brighter future
E informe aki ta contene un mensahe urgente: un yamada pa un accion decisivo.
Nos mester probecha di e momento, “we need to seize the moment” manera cu e publicacion ta bisa literalmente. Mi no por ta mas di acuerdo cu esaki apesar cu mi ta desea di agrega dos palabra na e declaracion aki: “We need to seize the moment right now.” Nos mester probecha di e momento awo.
Pasobra di berdad cu awo, aki, ta un momento cu nos por probecha saca maximo beneficio. Pasobra ta durante di e conferencia di ILO cu abo, ami, nos, tin e oportunidad pa adopta un vision claro riba futuro di trabou como tambe riba ILO en general den su Declaracion Centenario.
Haciendo esaki nos ta reconfirmando nos fortalesa construyendo riba nos logronan manteniendo nos enfoke padilanti.
E liña cora di e informe publica, cu ta mantene e ser humano central, ta dal e martiu riba e cabes di e clabo. Y no solamente e tin di haber cu e momento cu nos kier logra locual cu nos kier logra, pero tambe ta referi na tur esunnan cu mester logra esaki.
Nos ta enfrentando retonan grandi cu ta afectando mercado laboral y e mundo di trabou. Cambionan demografico, cu sea un populacion cu ta embeheciendo of un explosion di poblacion hoben. E transicion pa mundo digital, globalisacion y fluho migratorio. Transicionnan mayor ta necesario pa moldea e economia di awe pa e economia di mañan. Esaki ta rekiri abilidad empresarial, trabou decente y husticia social. Esaki, un biaha mas, ta otro fase crucial den historia di ILO.
Un enfoke riba e ser humano, ta nifica cu nos mester scucha e pueblo su preocupacion-, necesidad- y preferencia vigente. Nos mester inverti den y apoya nos pueblo pa nan por desaroya nan propio abilidadnan como trahado of como empresario por ehempel cu enseñansa continuo. Y nos mester encontra e balansa entre e diferente formanan nobo di trabou como tambe un proteccion social adecua.
Ta importante pa discuti tur e cuestionnan aki na un nivel global pasobra nos mercado ta global. Cu respet pa e Convencion di ILO, mi ta desea di enfatisa cu mester discuti cu urgencia e tema di Salud y Siguridad na Trabao pa asina sigura cu tur trahado ta trahando bou di e condicionnan cu ta ofrece nan tur esaki.
Pero na mes momento nos mester inverti den nos mes como gobiernonan y modernisa nos ley- y institucionnan pa sigura su efectividad.
Esakinan ta aspectonan importante di e Declaracion Centenario cu lo determina e agenda pa futuro. Cu e Declaracion aki nos tin un vision, cual nos por discuti den e estilo unico di ILO: tripartiet. Pero pa por probecha y captura e momento, nos mester traduci e prioridadnan aki den un programa di trabou. Of pa bis’e den un forma mas moderno: nos mester traha un to-do-list cu tareanan di accion, manera un agenda, riba enseñansa continuo, salud y siguridad laboral como tambe e forma-y funcionnan nobo di trabou pa e proximo añanan nos dilanti.
E prome punto riba e to-do-list por ta e discusion durante ILC 2020 riba un plan di accion concreto riba enseñansa continuo.
Pero tin mas momentonan pa captura aki na Genève: por ehempel adopcion di e convencion pa pone un fin na violencia y acoso na pia di trabou. Ta hopi importante pa atende cu violencia y acoso laboral riba un nivel global.
Adoptando e convencion aki, nos lo conoce ratificacion pa gobiernonan presente, pa dje forma aki termina inmediatamente cu acoso y violencia laboral pa tur hende.
Dama y Cabayeronan, nos mester probecha y captura e momento pa diverso motibonan. Un pesimista lo bisa nos mester cuminsa pasobra e caminda nos dilanti ta largo. Un optimista lo bisa cu nos mester cuminsa pasobra e caminda nos dilanti ta asfalta cu oportunidadnan nobo.
Como un optimista y realista ami ta bisa: unda cu tin e gana semper lo existi e caminda, “waar een wil is, is een weg”.
E aña aki e entidad mas bieu di Nacionnan Uni ta celebrando su di 100 aniversario, un siglo. Su structura unico tripartidista a brinda nos 100 aña di dialogo social constructivo.
Un logro grandi!
Pero apesar cu 100 aña por zona hopi largo, e ta cortico compara cu tur e añanan cu mundo a biba sin ILO, sin proteccion cu awo tur hende rond mundo ta ricibi y goza di dje. Den e sentido aki, ILO ainda ta hopi jong.
Ki miho manera pa celebra un aniversario balorando y apreciando un siglo di edad pero cu un yamada pa accion jong:
Carpe diem!
Ban captura y probecha e dia di awe
Masha danki pa su atencion.


text:
AWE24 lo por publica informacion cu ta pertenece na un tercer partido of informacion cu ta cai den e dominio publico. Solamente si e persona of instancia dicidi cu e no kier esaki y ta notifica AWE24, e informacion pidi lo ser kita for di AWE24 despues cu e persona of instancia legitima su mes.
AWE24 no lo bende bo informacion personal y no ta sostene yun actividad illegal y yun otro actividad similar cu lo indica un kiebro di bo privacidad. Loke si por pasa ta cu AWE24 ta haya su mes obliga di publica informacion den situacionnan cu ta necessario pa cumpli cu reglanan di ley, proceso legal, of pa proteha derechonan civil. Actualmente AWE24 ta colaborando cu Google pa track informacion di usuario via Google Ads. E informacion aki ta encera solamente e cantidad di usuarios y no ta duna yun informacion extra cu lo indica un kiebro den e identificacion of privacidad di un usuario.
Informacion cu ta wordo comparti y distribui via tercer instancianan manera por ehempel Facebook y Twitter ta cai pafor di e norma di privacidad di AWE24. Pa mas informacion, consulta respectivamente e norma di privacidad di instancianan ey.
Encuanto seguridad, AWE24 ta tuma medidanan fysico, electronico, y otro sorto di medidanan pa yuda sigura e mantencion di informacion personal for di uso no autorisa, alteracion, of publicacion di informacion personal.
Pa manda sugerencia of critica, email:


text:
Oranjestad – Despues cu Aruba a conoce mas di un siman sin casonan nobo di Corona Virus, Aruba ta cuminsa prepara pa re-activa nos economia.
E forma con Aruba a atende cu e crisis te awor ta motibo pa hopi elogio y cu e mesun confiansa Aruba lo drenta den e siguiente etapa.
Aruba su exito ta pasobra a prepara bon pa e crisis prome cu el a bati na nos porta.
Ya desde 2018 Prome Minister Evelyn Wever-Croes a institui un fondo den presupuesto pa momento di crisis, un “crisis paraatheids fonds” di 1.9 miyon florin, cu ta locual a permiti nos pa nos haci tur preparacion. A determina e strategia agresivo di test mas tanto persona posibel y den nos region nos ta un di e paisnan cu e cantidad di test mas halto per capita.
Den 6 siman nos a test 1600 persona, di cual 100 a resulta positivo. Mientras tanto tin 25 caso activo y lo sigui monitorea e casonan aki.
ETAPA NOBO
Den conferencia di prensa e siman aki, Gobierno a presenta e cuadro pa e etapa nobo. Lo cuminsa habri economia interno gradualmente, bou di condicionnan estricto. Lo evalua cada nivel cu habri pa dos siman y si e desaroyo ta bon, ta bay pa e siguiente nivel. Si no, mester frena e habrimento di sectornan den nos economia.
Reglanan general ta: Tur hende mester atene nan mes na distanciamento social, mester atene nan mes na reglanan di higiena. Den e Decreto ministerial “Bijlage B” tin e exgiencianan defini.
NIVEL 1 TE CU 4
Nivel 1 lo cuminsa 4 mei – 17 mei, y ta permiti te cu max. 15 persona, incl. personal den un establecimento cu habri. Nivel 2 lo cuminsa 18 mei – 31 mei y ta permiti te cu max. 50 persona, incl. personal. Nivel 3 lo cuminsa 1 juni – 14 juni y ta permiti te cu max. 125 persona, incl. personal. Nivel 4 lo cuminsa 15 juni en adelante, y lo wordo determina ainda
ESTABLECIMENTONAN CU POR HABRI
Entrante dialuna 4 mei e siguiente establecimentonan por habri, bou condicion cu nan ta tene cuenta cu e reglanan general: tienda di paña, sapato, hoyeria, etc.; Ttruck di cuminda; museo y centro di arte; construccion bou condicion aun mas estricto. Ademas, tur tienda y oficina cu no ta riba e siguiente lista y cu a cera boluntariamente. Departamentonan di Gobierno tambe lo cuminsa habri otro siman cu 25% di capacidad, mas tanto funcionnan esencial.
LOCUAL NO POR HABRI AINDA
Scolnan, shopping malls, mercado, bar, night club, restaurant, misa y iglesianan, recreacion, excepcion: museo y centro di arte, salon di beyesa, barbero, sauna, massage, lotto no por habri ainda. Tampoco tiendanan cu mester mas di 15 hende den e tienda. Esakinan mester warda e siguiente nivelnan.